Legezko ohar honek (aurrerantzean, "Legezko Oharra") kutxa fundazioak erabiltzaileen esku jartzen duen "www.gipuzkoasolidarioa.info" Atariak (aurrerantzean, "Ataria") eskaintzen duen zerbitzuaren erabilera arautzen du. kutxa fundazioaren helbide soziala: Mikeletegi Pasealekua 79, 20009, Donostia. Telefonoa: 943 25 19 09. IFZ zenbakia: G-20368593.\nAtariko orrietan barrena zein bertan eskaintzen diren Zerbitzuetan barrena nabigatzen duenak, edota orri horiek kontsultatzen dituenak, jarraian zehazturiko baldintza orokorrak onartu egiten dituela ematen du aditzera.\nAtaria eta bertako Zerbitzuak legearekin adostasunen eta honako Legezko Ohar honetan esandakoaren arabera betetzeko konpromisoa hartzen du Erabiltzaileak.\nHortaz, Erabiltzaileak ez ditu Zerbitzu horiek erabiliko honako kasuotan: legez kanpoko edo Legezko Ohar honetan debekatuta dauden helburu edo ondorioak sortzen badira; hirugarrenen eskubide eta interesak kaltetzen badira; edota Zerbitzuen, tresneria informatikoen, agirien, artxiboen zein kutxa fundazioaren edota Interneteko beste edozein erabiltzaileren edozein tresneria informatikotan gordeta dauden gainerako edukien ohiko erabilera kaltetu, gainkargatu, hondatu edo galarazten bada.\nGipuzkoaSolidarioa ataria, gizarte erabilerarako da soilik, irabazi asmorik gabeko elkarte zein asmo solidariodun partikularrentzako. Beraz, erabat kanpo geratzen dira komertzializazio, salmenta edo irabazi asmodun enpresa zein bestelako elkarteak, eta Kutxa Fundazioak, aurrez ohartarazi beharrik gabe ataritik kentzeko eskubidea du.\nBestelakorik adierazten ez den bitartean, Atariko web orrien edukia (besteak beste irudiak, testuak, markak, izen komertzialak, logotipoak eta gainerako ikus-entzunezko edukiak barne), kutxa Fundazioaren edota hirugarrenen jabetza intelektuala da.\nkutxa Fundazioa da web orri hauen gaineko jabetza industrial eta intelektual eskubide guztien titularra. Orri hauetan sartzeak eta berauek erabiltzeak ez du adierazi nahi, erabiltzaileei dagokienez, kutxa Fundazioaren titulartasun nahiz jabetzakoa den inolako elementu erabiltzeko lizentzia edo eskubiderik ematen denik.\nDebekatuta dago web orri hauetako edukiak kopiatzea, duplikatzea, birbanatzea, komertzializatzea edota beste edonolako jarduera egitea, iturriak aipatuta ere, baldin eta kutxa fundazioak horretarako espresuki baimen idatzirik ematen ez baldin badu.\nkutxa Fundazioak, Zerbitzu batzuk erabili ahal izateko, Erabiltzaile gisa erregistratu beharra ezartzen du baldintza gisa. Erregistratzeko bete beharreko formularioa honako URL honetan dago:https://www.gipuzkoasolidarioa.info/user/register.\n(Datu pertsonalen babesa ikusi)\nErabiltzaileak Zerbitzuen bidez emandako informazio guztiak egiazkoa izan beharko du. Erabiltzaileak, Zerbitzuak erabili ahal izateko bete behar dituen formularioetan emandako datu guztiak egiazkoak direla bermatzen du. Erabiltzailearen ardura izango da kutxa Fundazioari emandako informazioa beti eguneratuta edukitzea.\nAdingabeek, Zerbitzuak erabili ahal izateko, beren guraso, tutore zein lege ordezkarien baimena jaso beharko dute aurrez, eta eurak izango dira beren kargura dauzkaten adingabeek egindako ekintzen erantzule.\nKontsultarik edo jakinarazpenik egin nahi izanez gero, jar zaitez gurekin harremanetan, horretarako atariko HARREMANETARAKO atalean sartuz.\nJakinarazpen bat bidaltzen badiguzu, Pribatutasun-Politika onartzen duzula emango duzu aditzera. .\nkutxa Fundazioak, Legezko Ohar honetan ezarritakoa urratzen duten Erabiltzaileei aurrez ohartarazi beharrik gabe eta edozein unetan kendu edota eten ahal izango dizkie Zerbitzuak..\nBermatzen ez ditugunak\nkutxa Fundazioak beretzat gordetzen du Atarian jasotako informazioa edozein unetan eguneratu eta aldatzeko eskubidea, eta egoki deritzonean bertarako sarrera behin-behinekoz edo behin-betiko mugatu eta galaraztea.\nkutxa fundazioak ez du bermatzen Atariaren eta Zerbitzuen pribatutasun eta segurtasuna, eta bereziki, ez du bermatzen baimenik gabeko hirugarrenek Erabiltzaileek Ataria edota Zerbitzuak erabiltzen dituzteneko mota, baldintza, ezaugarri zein zirkunstantziak ezagutu ez ditzaketenik.\nkutxa Fundazioak ez du bermatzen Edukien eta Zerbitzuen legezkotasuna, fidagarritasuna, erabilgarritasuna, egiazkotasuna, zehaztasuna eta eguneratzea.\nkutxa Fundazioak ez du kontrolatzen ezta bermatzen hirugarrenek Atariaren bidez eskaintzen dituzten zerbitzuek birusik edo sistema informatikoan, agiri elektronikoetan zein fitxategietan aldaketak eragin ditzaketen bestelako elementurik ez dutenik.\nAtariak loturak ezartzeko hainbat gailu tekniko jartzen ditu Erabiltzaileen esku; hala nola, eta besteak beste, estekak, banner-ak, botoiak, helbideak eta bilaketako tresnak. Tresna hauen bidez, Erabiltzaileek hirugarrenek kudeatzen dituzten web guneetara sartu ahal izango dute (aurrerantzean, "Lotune-guneak"). Atarian mota honetako lotuneak ezartzeak duen helburu bakarra da Erabiltzaileei Interneten eskuragarri dauden informazio, eduki eta zerbitzuak bilatzen eta lortzen laguntzea.\nBilaketa tresnen emaitzak zuzenean hirugarrenek ematen dituztenez, kutxa Fundazioak ezin ditu emaitza horiek kontrolatu.\nkutxa Fundazioak ez du beregain inolako erantzukizunik hartzen erabiltzaileek bere web orrien bitartez elkartrukaturiko informaziotik ondoriozta daitekeenari dagokionez. kutxa Fundazioak web orri hauen bidez bitartekaritza funtzioa besterik ez du betetzen, eta ez du inolako erantzukizunik hartzen bitartekaritza lan horrek ahalbidetzen duen harremanetik ondoriozta daitekeenari dagokionez. Web orrietan azaltzen diren adierazpenen erantzuleak adierazpen horien egileak izango dira.\nkutxa Fundazioaren web orrien erabiltzaileak behartuta daude web orri horiek legeen eta usadioen arabera erabiltzera, eta kutxa Fundazioaren edo hirugarrenen aurrean erantzun beharko dute betebehar hori urratzeagatik erator litezkeen kalteei dagokien hartan.


Satelitik-en kontzertua gaur 22:00etan Mikel Laboa plazan: “Errutinatik ihes egiteko beharretik hasi ginen taldean” - Usurbil - Noaua.eus\nSatelitik-en kontzertua gaur 22:00etan Mikel Laboa plazan: “Errutinatik ihes egiteko beharretik hasi ginen taldean”\nNoaua Aldizkaria 2019-07-11 09:04\nBeran (Nafarroa) sortutako Satelitik taldea izango dugu ostegun honetako Laboaren Uztaila zikloko hurrengo kontzertuan. Jatorriz, Larrun gainean egunerokotasunetik ihes egiteko sortutako Le Trois Satelite talde handitua da Satelitik. Musika lasaia eskaintzera datoz denontzat ostegun honetan, uztailaren 11n 22:00etan Mikel Laboa plazara.\nSatelitik nolatan sortzen da?\nSatelitik: Errutinatik ihes egiteko beharretik hasi ginen taldean; lanetik atera, zerbeza batzuk edan eta musika pixka bat jotzeko. Gutxinaka kontzertuak eskaintzen hasi ginen kalean, Donibanen, Baionan, Bilbon. Hasieran hiru lagun, gero banda handitzea erabaki genuen unea heldu zen. Orduan Ibai Gogorza Borrokan-eko musikaria eta ekoizlea sartu zen. Berak ekoiztu zuen guren lehenbiziko diska. Gero gutxinaka instrumentu gehiago sartzen joan gara. Sei kide gara, baina kontzertuan bost izanen gara.\nEguneroko bizimoduaren ihesbide bezala sortutako taldeak beste forma bat hartu du azkenean.\nGutxinaka joan da eraldatzen. Azkenean soinu serioago bat hartu du taldeak partaide berriak sartu ahala. Oraindik guretzat ere ihesbidea da.\nIhesbide honetan zer musika sortu duzue?\nMusika nahasketa handia. Soinu lasaiak dira, akustikoan jotzen dugu. Normalki, folka edo popa jotzen dugula esaten digute baina munduko musika desberdinak ukitzen ditugu. Estiloak nahikoa hegatzeko ematen dizu. Lasaia da, bals batetik erritmo biziago edo latinoago batera jotzen ahal du. Nahiz eta duela urte pare bat edo hirutik jotzen egon ez dago estilo definiturik, ihesbide modu honetan ateratzen dena da. Momentuko nahiko soinu freskoa da.\nNolatan animatu zarete Laboaren Uztailan parte hartzera?\nLaboa erreferente bat da, nahiko zentzuduna da Satelitikentzat hor jotzea. Laboaren Uztaila kolektiboko kideak ezagutzen ditugu. Iaz deitu ziguten ere baina ez ginen animatu ze oraindik nahiko berde ikusten ginen. Kalean jo genuen baina oraindik eskenatoki edo kontzertu bakarra izatera ez ginen ausartzen eta Joseba Irazoki egon zen gure partez.\nZer aurkituko du zuen emanaldira doanak?\n15 kanta, dugun kanta guztiak jotzen ditugu. Hiru ordu laurden edo kasik ordu batera ailegatuko den emanaldia izango da. Eta bai, musika mota honek edozein pertsona aditzera hurbiltzea laguntzen du. Bai haur eta helduek aditzen ahal dute musika hau, soinu lasaia da, eta hori du ona. Guk egiten dugun musika edo atmosfera publiko guztientzako dela.\nAurrera begira nola irudikatzen duzue zuen ihesbidea?\nDiska iaz atera genuen baina ez dugu aurkeztu ere egin. Aste honetan joko ditugun bi kontzertuak, bai Usurbilgoa eta 13an Arantzako aterpetxekoa, horiek izango dira diskaren aurkezpen moduko bira txiki bat. Hau eta gero normalki ez dugu kontzertu gehiagorik joko eta segituko dugu betikoan, lanetik atera, kantuak egin, errepertorioa luzatu, eta agian, dena ongi badoa beste diska bat atera. Baina inongo presiorik gabe. Hau talde edo proiektu askea da eta lasaitasunez egiten ditugu gauzak.\nDani Irazoki - ahotsa, gitarra\nKotte Berrueta - Akordeoia\nJones Agara - gitarra, ahotsa\nIbai Gogorza - kontrabaxua, saxoa\nMikel Lertxundi - perkusioa\nUztailak 11:22:00 Satelitik.\nUztailak 18: 22:00 Pelax\nUztailak 25: 22:00 MICE.


Gizadiaren sorrera, Malandainen arabera — dantzan.eus\nHemen zaude: Hasiera › Hemeroteka › Gizadiaren sorrera, Malandainen arabera\nGizadiaren sorrera, Malandainen arabera\n'Izakiak' koreografia emango du Biarritz Balletak asteburuan, Donostiako Viktoria Eugenia antzokian\n1801ean Beethovenekin batera sorturiko Prometeoren Izakiak jatorrizko lanean, greziar mitologiako titanaren istorioa bildu zuen Salvatore Viganok. Malandainek, aldiz, gizadiaren sorrera hartu du egokitzapen honetan: «Adam, Jainkoak lehendabizi sortu zuen izakia, oholtzan bakarrik arituko da dantzan, Eba agertzen den arte. Pixkanaka dantzariak batuko zaizkie, gizadiaren sorreraren sinbolo gisa».\nDantzaren historiaren errepasoa ere egiten du obra abstraktu honek. Malandain Biarritz Balleteko hamasei dantzariek barrokoa, erromantizismoa eta dantza klasikoa emango dituzte, dantza garaikidea baztertu gabe.\nDantza garaikidetik «erorikoaren» kontzeptua nabarmendu du Malandainek. Izakiak obran, eroriko fisikoaz gain, eroriko sinboliko bat ere adierazi nahi izan du zuzendariak. «Adam eta Ebak, tentazioari eutsi ezinik, sagarra jan ondoren pairatzen duten deserriratzea».\nJean-Claude Asquiek eta Jorge Gallardok dantza bakoitzaren estilora egokitu dute janzkera. Tutu klasikoek barroko estiloko janzkera pisutsuak ordezkatuko dituzte. «Dantza garaikidean ohikoa den moduan, biluzik ere agertuko dira dantzariak. Adam eta Ebaren garapen paraleloa da, paradisutik bota zituztenean biluzik baitzeuden», adierazi du Malandain Biarritz Balleteko zuzendariak.\nGizadiaren historiako lehen erailketa sinbolikoarekin amaitzen da lana, Kain eta Abelen istorioarekin. «Amaiera horrek ere dantzaren garapen paraleloarekin badu zerikusia. Berreraiki behar den dantzaren errealitatea islatzen baitu», azaldu du zuzendariak.\nDantza lurretik oin puntara doan «goratzea» da, Malandainen aburuz, eta dantzak gizakiaren paradoxa islatzen duela dio: «Egunerokoak lurrean jarraitzen duela gogorarazten dio gorantz jo nahi duen gizadiari».\nJon Maia koreografoarekin Malandain Biarritz Balletak duen lankidetza hitzarmena dela eta, haren estudioan entsegu publikoa egingo dute ostegunean. Irailean egingo den Miarritzeko dantza jaialdian izango da Maia, lankidetza horri esker.


Valdés bildumako maisulanak\nAzken egunak 20|10|07 • 21|02|28\nValdes bildumako maisulanak erakusketak 79 obra bilduko ditu. Maisulanok biltzen zituen Bilboko bilduma entzutetsua bere garaiko hoberenetako bat zen. Lan asko argitaragabeak, ez oso ezagunak edo orain arte jendaurrean jarri gabekoak dira.\nKronologia oso zabala hartzen du, Erdi Arotik XX. mendera arte, gotikotik hasita, antzinako eta modernitateko maisuetara heldu arte: Greco, Anton van Dyck, José de Ribera, Francisco de Zurbarán, Bartolomé Esteban Murilo, Juan de Valdés Leal, Francisco de Goya, Eduardo Rosales, Mariano Fortuny, Darío de Regoyos, Joaquín Sorolla, Ignacio Zuloaga, Julio Romero de Torres, Daniel Vázquez Díaz, José Gutiérrez Solana eta Robert Delaunay.\nNagusiki margolanak dira, baina eskultura bikain batzuk ere egongo dira: Pedro de Menaren Ecce Homo eta Dolorosa tailu barrokoak, zeinak orain arte galdutzat jotzen ziren, eta Mariano Benlliureren marmolezko bi panel klasizista eder.\nNeurri handi batean, Félix Fernández-Valdésen (Bilbo, 1895-1976) oinordekoek zituzten obrak, baina beste bilduma pribatu batzuetan –Abelló, Arango eta Botí, besteak beste– eta publikoetan ere aurkitu dira: Prado Museoa –zeinak lau obra laga dizkigun–, Bilboko Arte Ederren Museoa, Asturiasko Arte Ederren Museoa, Valentziako Arte Ederren Museoa eta Kataluniako Museu Nacional d'Art museoa.\nDuen garrantziagatik, aipatzekoa da Prado Museoak lagatako margolan bat, Goyaren Santa Cruzeko markesa (1805), hain zuzen ere. Zalantzarik gabe, bildumako lanik garrantzitsuena da, berorren kalitate bikainagatik eta obraren jatorriaren historia korapilatsuagatik. Egindako ikerketak erakutsi duenez, Valdések Francisco Francori erosi zion erretratua 1947an, milioi eta erdi pezetaren truke, eta nabarmentzekoa da Francok 1941ean erosi zuela, Hitlerri oparitzeko, baina azkenean ez zuela halakorik egin.\nHala, erakusketak aurreko mendearen bigarren erdiko bilduma pribatu garrantzitsuenetako bat berregiten du, arte-historialariek ongi dakiten moduan. Jabeak bildumagile-lan bikaina egin zuen; kalitate ezin hobeko multzoa bildu zuen, eta haren lanek garrantzi handia izan zuten beste bilduma pribatu eta publiko batzuetan, barreiatu ondoren; alabaina, orain arte bilduma sakon aztertu gabe zegoen.\nArtearen historiografian aipatu izan da, baina egiaz ez zen asko ezagutzen. Horiek horrela, erronka handia izan da bilduma osatzeko obrak aurkitzea, batzuetan argitaragabeak zirelako eta, beste batzuetan, hil ondorengo inbentarioko aipamenengatik edo argazki zaharrengatik soilik ezagutzen zirelako. Bestalde, Valdésen irizpideak eta bilduma egiteko modua argitzea eta aholku nork eman zion jakitea ekarpen oso baliotsua da Espainiako arte-bildumen historiarako. Ekarpen hori erakusketarako argitaratu den katalogoan jaso da, komisarioen testuetan.\nEgindako ikerketaren bidez, artelanen bilduma pribatuetan mugarri bat ezagutzera ematen da eta, aldi berean, erakusketa honetan, museo askoren jatorriaren eta historiaren parte den jardunbide kultural horri omenaldia egin nahi zaio; horixe da, esaterako, Bilboko Arte Ederren Museoaren kasua.\nIzan ere, museoaren bilduman, Valdésen bildumatik datozen zazpi obra nabarmentzen dira, berorien kalitateagatik eta egileen kategoriagatik, honako hauen sinadura baitute: Andries Daniels eta Frans Francken Gaztea, Juan Carreño de Miranda, Anton van Dyck, Leornardo Alenza, Vicente López, José Gutiérrez Solana eta Robert Delaunay.\nIldo horretan, gogoratu behar da Valdések Bilboko Museoarekin zuen harremana beste arlo batzuetara ere heltzen dela; izan ere, Gerra Zibilean, Uribitarteko gordailuan jasotako ondare artistikoa zaintzen lagundu zuen, eta urte horietan museoko batzordeko kide izendatu zuten, hainbat unetan.\nMaría Pilar Silva Maroto (Prado Museo Nazionaleko kontserbazioburua izandakoa 2017ra arte) eta Javier Novo González (Bilboko Arte Ederren Museoko Kontserbazio eta Ikerketako koordinatzailea) komisarioek egindako lanak zenbait oztopo gainditu behar izan ditu. Lehenengoa, bere garaian eta gaur egun bildumagile-lanak eskatzen duen izaera diskretua, zeina bereziki isilekoa izan zen Félix Fernández-Valdésen kasuan.\nGarai batean, enkante-etxeak ez ziren nagusitzen artearen merkatuan eta, beraz, artelanen salerosketa eta publizitatea ez zen oso ohikoa; horregatik, bildumagileek aholkulariak izaten zituzten. Hala, arte-merkatari, antzinakoen saltzaile, artista, historialari eta zaharberritzaileen laguntza izaten zuten, baita beren sen eta gustuaren bultzada ere, bildumak handitzeko piezen bilaketan.\nValdés negozio-gizona zen eta ez zuen prestakuntza handirik artean; horregatik, ezinbestekoak izan ziren zenbait pertsonaren gomendio eta kudeaketak. Honako hauek lagundu zioten, besteak beste: Valdésen adiskide Luis Arbaiza, arte-merkataria, kopista eta zaharberritzailea; Enrique Lafuente Ferrari historialaria; Prado Museoko Jerónimo Seisdedos zaharberritzailea; eta Isabel Regoyos, Darío de Regoyos eta Aureliano de Beruete margolarien alaba eta erraina, hurrenez hurren. Hain zuzen ere, Aureliano de Berueteren bilduma handia Valdésen bildumen iturrietako bat izan zen.\nHoriei guztiei esker, eta bildumagile trebea izan zelako, Bilboko enpresariak bere garaiko bildumen artean nabarmentzen zen multzo bat osatu zuen, eta laurehun obra inguru kontserbatu zituen; askotarikoak, gainera: margolanak eta eskulturak, zilargintza, tapizak, altzariak eta dekorazio-arteetako beste pieza batzuk.\nArtearekiko zuen zaletasuna bere osaba Tomás de Urquijo bildumagilearengandik zetorkion, zituen ondasun guztiak utzi baitzizkion oinordetzan. Horien artean zegoen Grecoren Kristo gurutziltzatua (c. 1577), ziurrenik, Ignacio Zuloagak Kretako margolariaren balioa handitu zuelako, eta oso bat zetorrelako Valdésen uste sendoekin, zeinaren margolari gustukoena zen, Zurbaránekin batera. Bi margolariek, Grecok eta Zurbaránek, ordezkaritza bikaina dute bilduman.\nValdés hogeita hamarreko hamarkadan hasi zen bilduma egiten, baina berrogeiko eta berrogeita hamarreko hamarkadetan erosi zituen lan gehienak; asalduzko garai horiek oso oparoak izan ziren Bilboko enpresariarentzat, Ginea espainiarretik zura, palma-olioa eta kakaoa inportatzeko negozioak izan baitzituen 1968 arte, eta obra asko eskuratu zituen, nobleen beste bilduma batzuetatik eta sakabanatze-fasean zeuden komentu eta elizetatik.\nBilduma Bilboko Kale Nagusiaren 15. zenbakian zegoen, 1920tik hil zen arte Valdésen etxea izan zen horretan. Erakusketari esker, orain arte argitaratu ez diren zenbait argazki aurkitu dira, zeinetan etxeko museografia horren zenbait gela ikus daitezkeen. Badakigu, adibidez, egongelan Grecoren, Zurbaránen, Valdés Lealen eta Murilloren lanak zituela zintzilik, eta kaperan, besteak beste, Bilboko Museoan dauden Pedro de Menaren bi tailu polikromatuak eta Van Dycken obra zeudela. Logelan, berriz, Zurbaránen, Riberaren eta Moralesen artelanak ikus zitezkeen. Valdés hil zenean, 1976an, obra guztiak haren oinordeko ugarien eskuetara igaro eta barreiatu egin ziren, bilduma partikularretan eta erakunde publikoetan zehar.\nValdésen interesak, nagusiki, Urrezko mendeko espainiar pinturaren maisuetan izan zuen erdigunea –Greco, Zurbarán, Valdés Leal, Murillo eta Carreño–, baina baita Erdi Aroko Espainiako pinturan ere –nabarmentzekoak dira Bernardo Serraren triptikoa, Fernando Gallegoren taula eta Kexaako (Araba) triptikoa–, eta ez dira ahaztu behar egile errenazentistak, esaterako, Luis de Morales. Bilduman, halaber, Flandriako eta Holandako eskoletako izen garrantzitsuak aurki zitezkeen, esaterako, Isenbrandt, Van Dyck eta Benson.\nXIX. mendeko pintura da bildumaren beste erdiguneetako bat, erretratu apartak gordetzen baititu: Francisco de Goyaren Santa Cruzeko markesa eta Eduardo Rosalesen Concepción Serrano, gero Santoveniako kondesa –biak Prado Museoan daude, gaur egun–. Rosalesen beste pieza argitaragabe batzuk ere erakutsiko dira, Vicente López, Antonio María Esquivel, Leonardo Alenza, Martín Rico, Mariano Fortuny eta Raimundo de Madrazo egileen beste lan batzuekin batera.\nMendeen arteko garaitik eta XX. mendeko lehenengo hamarkadetatik Darío de Regoyos eta Joaquín Sorolla margolarien lan ugariak nabarmentzen dira. Sorollaren Bainuaren ondoren (1902) lan liluragarria lehen aldiz jarriko da jendaurrean erakusketa honetan. Garai hartakoak dira, era berean, Ignacio Zuloaga, Isidre Nonell, Aurelio Arteta, Julio Romero de Torres, José Gutiérrez Solana, Joaquín Mir, Hermen Anglada Camarasa eta Daniel Vázquez Díaz egileen lanak.\nValdések harreman berezia izan zuen Vázquez Díazekin eta zazpi margolan eta zenbait marrazki erosi zizkion. Gainera, Parisko katedralaren bista bati buruz Robert Delaunayk egindako obra txiki bat, zeina margolariaren eskuetan zegoen, Félix Fernández-Valdésen bildumara igaro zen, eta agerian utzi zuen irizpide oso zabala zuela gure bildumagileak.\n©Archivo Fotográfico. Museo Nacional del Prado. Madrid\nERAKUSKETAREN EDUKIA: Valdés bildumako maisulanak\nLa colección Valdés: de la Edad Media a Goya\nLa colección Valdés: de Goya a las vanguardias\nArnasa Eduardo Arroyo grabatzailea


Elena Laka 2008/09/11 17:45\nMezulariako tertulian entzule fin izatetik tertuliakide izatera pasatu nintzen. Alizia ispiluaren beste aldera pasa zenean bezala.\nEz da berdina etxeko silloitik arbitroa kritikatzea edo futbol zelaira salto egitea. Gustora aritu naiz hiru denboraldiz Mezularian, baina beti zizarea tripan. Denetik egon da: egun berbatsuak, egun isilagoak, pozik bukatu ditudanak edo neure buruari “hau azkena dun” zin egin dizkiodanak. Badauka baina engantxea, mikrofonoak erakarri egiten du. Eta guztietan, lankideekin primeran, bai irratiko langileekin, bai terkuliakideekin, denak izan dira oso atsegin eta lankide on.\nOrain tertuliaren formatoa aldatu egin da, eta nire zikloa bukatu da. Konturatu naiz astean ordu betek nolako estresa sortzen zidan, orain, gainetik kendu dudanean. Ez nintzen jabetzen zein pendiente nengoen eguneroko berriekin. Hemendik aurrera informazioaren neure erritmoa berreskuratuko dut, mantsoagoa. Ispiluaren beste aldean ipiniko naiz berriro, kotxeko jarlekutik tertuliakideei erantzuten.\nIrratian berba egiten, blog batean idaztea, beti geratzen da zalantza norbaitentzako zerbait esaten duzun, zerbaiterako diharduzun. Irratian, hiru urteetan lau pertsonek esan didate gustora entzuten nindutela. Amaz kanpo, noski, zertarako dira amak, euskaraz tutik ulertu ez eta saio bakoitzaren ondoren “qué bien has hablado” esanez deitzeko ez bada. Eskerrak ematen diet beraz entzule izandako guztiei, baina bereziki I.M.N. eta I.ri, hor komunikazioa sortu delako.\nHemen, beste ispilu baten aurrean, blogari ekingo diot beste ikasturte batez, gutxienez nire bloglineseko bederatzi harpidedunentzat, eta aitortu beharra dago, ispilu-pantailak ere harrapatu egiten du.\nAzkenengo eguna da eta...\nElena Laka 2008/07/30 12:31\ngoazen guztiok dantzara.\nModu asko daude udako oporrak hasteko, tartean estresak jota edo hausnarrean. Nik ere bizi izan dut oporrak bi modu horietan hasi izana. Baina aurten, kanbio.\nUrteko seriotasunak astintzeko, oporrak dantzan hasi ditut. Atzo lehen entsaioa, Deban, jaietarako dantzak gertatzeko, ni berriena eta ezjakinena. Nire bildurra da oinekin korapilo bat egin eta azkenean lurrera jaustea. Momentuz behintzat, eutsi diot bertikalitateari, ez pausuari, baina tira, ez dut zerbait ikasteko itxaropena galdu. Nire kezka beraz, erritmoa ez galtzea eta bueltak ematerakoan asmatzea. Gure seme Paulorena, dantza kalean egingo ote dudan, lotsa ematen diolako.\nOporrak edozein modutan hasten dituzula ere, oporrik ez badaukazue ere, ondo pasa abuztua. Konexiobako lurraldean, irailerarte blog honek jai hartuko du.\nElena Laka 2008/07/22 11:52\nGizonezko bat atxilotu dute Bilbon, kalean masturbatzeagatik\nJoan zen astean idatzi nuen post hau, baina gogorregia edo, iruditu zitzaidanez, zakarrontzira bota nuen. Gaur egunkaria irakurri dudanean, berreskuratu egin dut. Gauza batzuk ez zaizkigu aldatu.\nDonostia Eibar autopistatik autoz. Ez da oraindik eguerdia. Lanetik nator, lanean dihardut. Burua egitekoez beteta. Modu mekanikoan aurrean neukan ibilgailua aurreratu dut. Itzelezko bozinakada bota dit. Zer da hau? Zer egin dut gaizki? Alboko espilutik begiratzen dut atzera, eta aurreratutakoa ikusten dut. Kamioi handi bat. Kamiolaria ahoarekin eta ezpainekin keinuka daukat. Zertan dabil hori? Beheruntz begiratu eta momentuan konturatu naiz: uda da, soinekoa jantzita daukat, eta esertzerakoan izter erdirarte igo da. Jode, kamiolaria berotu egin da eta ezin agoantatu pailazoarena egiten.\nZelan diren gauzak, burura etorri zaizkit hain beste denboran ahaztutakoa, txikitan, nerabetan lagun artean isilpean kontatzen genituenak. Lagun gehienek geneukan istorioak kontatzeko: tipo bat bazter batean geuri begira zakila ateratzen zuenekoa. Ondotik pasatzerakoan gure neskatila belarrietara lizunkeriak botatzen zigutenekoa. Jende arteaz baliatuz ipurdia edo titiak ikutzen, edo sexua geure kontra igurtzitzen igartzen genuenekoa. Edo igogailu geundela tipo batek zakila astintzen zuenekoa eskuak likido zuriz bete arte. Eraso txikiren bat...\nGauza “ohikoak” neskatila ginela, ezer larriagorik ez. Baina hori dena agoantatu behar izan genuen, eta oraindik ere, parkingetan, argi gutxiko kaleetan gauez, atzera begiratzen dugu, badaezpada.\nKamiolariaren kontra gorrotoa sentitu dut, ahaztuta neuzkan higuinak eguneratzeagaitik. Aspaldi izandako neskatila honi demaseko higuina eragin dio.\nGuraso izatea zer den\nElena Laka 2008/07/21 07:52\nHatxis saltzailearen aitortza\nHatxis saltzailea atxilotu egin zuten. Berrogeitaka urteko gizona, duela hogei urte droga gogorragoetan ibilitakoa, azken aldian hatxisa baino ez zuen kontsumitzen. Eta urte batetik hona, saldu ere egiten zuen. Diru-sarrerak borobiltzeko. Gutxi gorabehera, bi kilo hilean, aitortu zuen. Herriko eta inguruetako gazte gehienei. Erantzun zuen ez ziela adinik galdetzen, ez zekiela hamabost ala hemeretzi urte zuten. Ikusi zen askok ez zeukatela ezta hamasei ere. Azaldu zuen berak bakarrik egiten zituela salmentak, inork ez ziola laguntzen, ez zuela ezer berezirik egiten saltzeko. Gazteek jotzen omen zuten beregana, eta berak saldu egiten ziela. Ilobei ere saltzen zien, eskatzen ziotelako. Seme-alabe nerabe eta gazteari ez, horiei ez zien ez saltzen ez ematen. Adierazi zuen kirolariak direla, eta ez duela nahi hatxisa kontsumitu dezatela, ez duela nahi berak bezala bukatu dezatela.\nUda berriro ere\nElena Laka 2008/07/07 13:26\n"Gaur abiatzen den “irteera operazioa”n, lau milioi joan-etorri baino gehiago egingo dira. - Oporrak gaur hasten dira espainiar askorentzat, eta urtero legez, euren autoak hartuko dituzte Espainia osoko kostaldetara edo herrietara joateko. Uztaileko lehen astebururako aurreikusita dauden 4,3 milioi joan-etorrietarako, Trafikoaren Zuzendaritza Nagusiak (DGT) udako oporretako operazio bereziari hasiera emango dio". El Diario Vasco, 08-7-4.\nUda iragartzen duten egutegiaren orriak jausten doaz: San Juan suaren txingarrak itzaldu dira, San Martzial parranderoak biharamona du Bergaran, Elgetako astoei hurrengo urterarteko bakea eman diete, eta gaur, San Fermin. Eguzkia eta tiranteak apenas ikusi ditugun arren, urtero errepikatzen diren ekintzek udan gaudela adierazten digute. Topikoetan topikoena, artaldearen exodoa, irteera operazioa. Oraingoan, bardulia menderakaitz honetan gehien irakurtzen den berripaperak operazioaren nondik norakoa ederto zedarritzen digu: Espainiarren oporrak Espainiar lurraldean barne. Ez da marea gorriaren ondorengo txapapotea, Kontxako badiako berezko kresala baizik. Ahal dute.\nDiotenez, topikoak beharrezkoak dira, horrexegaitik ote ez gaituela harritu gazteleraren aldeko manifestuak kaleratzea (indar arau guztiak bere alde dauzka-eta), eta ostera, euskararen erabilera bermatzeko dekretu apal bat argitaratu behar izatea. Zeren esan ohi da urterokoek segurtasuna ematen digutela, gauzak bere tokian izatearen bermea ematen digutela. Eta topikoak topiko, udan gaude berriro, zorion uneren bat topatzeko urtaro aproposenean. Hortaz, horixe opa dizut, San Fermin eguneko zutabe honetara arrimatu zaren irakurle horri: izan dezazula uda honetan zorion une bat, gutxienez. Ze buelta gogorra izango da, topikoz beteta, baina latza: lanari eusteko zortea dutenek 65 ordura gerturatuko dira astean, “what crisis”ak gogor jipoituko gaitu, interneteko dohako deskargak bukatzear egongo dira, eta antzoki politikoak (hori bai topiko!) orain arte bezala aspertu arte astinduko gaitu. Hori “orain erbesteratu egingo naute, orain botua ematen utziko didate”- “interesen arabera erabiltzen naute” etorkinak ez garenontzat. Lehen munduan oporrak izateko zortea dugunontzat.\nZorion unearen lagungarritxo bat: “Antzararen bidea” irakurri. Topikoak alde batera lagatzen eta disfrutatzen lagunduko dizu.\nZeharo inguratuta ez\nElena Laka 2008/06/19 00:25\nAzken post-a inguratuta gaudela esanez bukatzen nuen, albiste zirelako andrea afaltzera eramatea eta ministro emakumeek familia eta lana uztartzea, eta Eustatek emakume bati gizonak etxeko lanetan laguntzen ote zion galdetu ziolako.\nBaina ez, ez gaude erabat inguratuta. Hori pentsatu nuen lagun batek asteburuan honako hau kontatu zidanean:\nBere bost urteko alabak ikastolatik etxera bidean:\n- Ama, neska bat ezkondu leike beste neska batekin?\n- Baaa, bai,... bai, ezkondu leike neska bat beste neska batekin (nire laguna zentzumenak ernai, hurrengo galdera zein ote den)\n- Jo, baina neska bat neska batekin ezkontzen bada, zeinek egingo ditu etxeko lanak?\nIzango da horrelako txisterik neska hitzaren ordez mutil ipinita. Baina hau benetan gertatutakoa da.\nEz gaude, hortaz, inguratuta. Belaunaldi berria, aldaketarako gertu.\nGai beraren gaineko bariazioak\nElena Laka 2008/06/07 23:51\n"Obamak eta Clintonek bukaera adiskidetsu bat negoziatzen dute aurrez-aurreko historiko baterako. Bi senatariak isilpean elkartu dira Washingtonen etorkizunaz berba egiteko. Zalantza barik, bere bizitzako egunik ziragarri eta zoriontsuenetariko bat izan den horren ondoren, Barack Obamak asteburua libre hartzea erabaki du, bere emazte Michelle afaltzera eramateko, eta bere bi alabekin bizikletan ibiltzera joateko". El Pais, 08-6-7\nBeltz bat eta emakume bat norgehiagokan demokraten hautagaitza lortu nahian, Amerikako Estatu Batuetako lehendakaritzarako.Tradizioz boteretik kanpoko bi presidente izateko lehian. Beltza, duela berrogei eta hamairu urte oraindik autobusean zuriei tokia laga behar ziena. Emakumea, duela hirurogeitazortzi urte arte botorik ere eman ezin zuena. Bi kasuetan, berritasun itxaropentsua guztiontzat, inperioak katarroa harrapatzen duenean, guztiok estulka hasten garelako.\nLaburra baina zoriona behartsuaren etxean. Arraza eta generoaren arteko berdintasunean urratsa emanda zegoelakoan geundenean, Espainiako progresiaren egunkaririk serioenak diosku Obamak bere andrea afaltzera “eramateko” hartu duela asteburua libre. Txakurra bailitzan, “eraman”. Obama eta Michelle ez doaz elkarrekin afaltzera, ez, andreak senarra behar du afaltzera “eraman” dezan. Txatxarra aurrera pausoa.\nMoskeoa oraindik pasatzeke, banoa zapatuko periodikoan aurrera, eta Cristina Garmendia Zapateroren ministro donostiarrari egindako elkarrizketarekin egiten dut topo. “Seme-alabek eta senarrak, nola hartu dute zu ministro izatea?” “Lortzen duzu familia eta lana bateratzea?”. Zergaitik ez dut irakurri sekula Moratinosen andreak zer irizten dion gizona ministro izateari? Noiz galdetu diote Felipe Borboiari nola uztartzen dituen alaben zaintza eta lana?\nArnasa hartu du irakurleak, eta pentsatu du, kontsolamenduz, beste mundu batean bizi dela. Behintzat afaltzera joateko ez daukala inork atera beharrik, eta lanean ere sekula ez diotela galdetu familia eta lanaren arteko bateratzeaz. Arnasak txikia baina, zere egunkaritik burua altxa, eta lagun neska batek kontatu dio joan zen egunean telefonozko inkesta batean galdetu ziotela ia gizonak etxeko lanetan laguntzen zion. Eta hori “vascas y vascos” esapideaz bandera egin duen agintariaren menpeko erakundearen inkestan. Inguratuta gaude.\nInteres publikoa, egilearen eskubidearen muga?\nElena Laka 2008/05/29 14:43\nPatata eta Zubi Zuri epaiak\nJoan zen astean Andres Nagel eskulturgileak Amorebieta-Etxano Udalaren kontra jarritako auziaren epaia jakin genuen. Honetan, Bilboko 1 zk. Merkatal Epaitegiko epaileak onartu egiten du Udalak ez duela eskultura tokiz aldatzeko ahalmenik, baina ez demandagileak (eskulturgileak) argudiatzen zituen arrazoiengaitik, alegia, egilearen eskubide moralarengaitik. Epaileak ondorio horretara iristeko erabili duen arrazonamenduak ez dauka egilearen eskubide moralarekin zerikusirik: dio aurretik kontratuan bi alderdien artean eskulturaren kokalekua hitzartuta zegoela, eta beraz, kokalekuaren aldaketa kontratuaren aldaketa izango litzatekela. Eta kokalekua aldatzeko ez dagoela interes publikorik. Hori da behintzat prentsan irakurtzetik atera dudana, ez baitut epaia hitzez-hitz inon topatu.\nEpai honetan beraz, epaileak onartu egiten du interes publikoa egonez gero, eskultura tokiz aldatzea bazegoela, nahiz eta, ebazten du, kasu honetan interes publikoko arrazoirik eman ez eskulturaren lekualdatzea justifikatzeko.\nEpaile berak interes publikoaren argudio berbera erabili zuen Bilboko Udalaren aurka Calatrava arkitektoak ipinitako demanda ez onesteko. Kasu honetan ebatzi zuenez, bazegoen interes publiko bat Calatravak egindako Zubi Zurin aldaketak egitea justifikatzen zuena, egileak bere lana ez aldatzeko duen eskubide moralaren gainetik.\nBi kasuetan hortaz interes publikoak egilearen eskubideei mugak ipintzen dizkio. Bi epaiak ez dira irmoak, errekurtsogai izan dira, eta hilabete batzuk barru jakiingo ditugu Bizkaiko Probintzi Auzitegiko ebazpenak bi kasuotan.\nEgile-eskubideak arautzen dituen legeak, babes osoa ematen dio egileari literatur, arte, zientzia lan baten egile izateagaitik, eta bere lanaren gaineko eskumen osoa ematen dio. Eskubide honek bi alderdi ditu: ondarezkoa edo patrimoniala, eta morala. Eskubide moral hauen artean honako hau dago (14.4 artikulua):\n“Exigir el respeto a la integridad de la obra e impedir cualquier deformación, alteración o atentado contra ella que suponga perjuicio a sus legítimos intereses o menoscabo a su reputación”.\nEgileak eskubidea du bere lanaren osotasuna eta aldaezintasuna defendatzeko.\nLegeak berak muga batzuk ezartzen dizkio egile eskubideen ustiaketari (31-39 artikuluak). Mugok numerus clausus moduan daude pentsatuak, hain da zabala egilearen ahalmena bere lanaren gainean. Honako kasu hauetan ez da egilearen baimenik behar (labur zerrendatuta):\nbehin behineko erreprodukzioak egiteko\nkopia pribatua egiteko\nsegurtasun publikoko helburuetarako erabilerarak\nelbarritasunen bat duten pertsonen erailerarako\naipu bat egiteko an edo irakaskuntzan erabiltzeko\naktualitatearekin zerikusia duten gaiez informatzeko\nliburutegietan edo interes kulturala duten erakundeetan maileguan emateko\nAipatutako muga horiek egilearen eskubideak ustiatzeko alderdiari jartzen zaizkio, alderdi moralak ez dauka inongo mugarik aurrekusita. Eta ikus daitekenez, ez da Legean interes publikoa inondik inora aipatzen, beraz, aipatzen ez den mugarik, inork ezin ditu ezarri.\nBeste kontu bat da eskubideaz abusatzea, eta figura hori badago Espainiako Kode Zibileko 7.2 artikuluan jasota (ez dut euskarazko testua topatu sarean):\n“Legeak ez du babesten eskubideaz abusatzea, ezta eskubidea gizartearen aurka egikaritzea ere. Egite edo ez-egite orok, egilearen asmoarengatik, egite edo ez-egitearen helburuarengatik edo berori burutzeko inguruabarrengatik, begi-bistan gainditzen baditu eskubidea egikaritzeko muga arruntak, hirugarrenari kalte eginez, orduan, kalte ordain egokia eman beharra dakar, eta abusuak jarraitzea eragotziko duten administrazio- neurriak nahiz neurri judizialak hartu beharko dira.”\nKontzeptu hau egokia izan daiteke, adibidez ingenieritza obra bat aldatzeko, epaileak uste badu egileak bere jardunarekin eskubidea gehiegikeriaz erabiltzen diharduela. Bestela, gaur egun, interes publikoaren muga epaileak ateratako argudio bat da, nire ustetan, legean oinarririk gabea.\n« Aurreko 10 elementuak Hurrengo 10 elementuak » 1 ... 4 5 6 7 8 9 10 ... 16


EAJ-PNV Gipuzkoako Batzar Nagusiak: MARKEL OLANO: “LURRALDEAREN ALDERDIEN ARTEKO HARREMAN POLITIKOEK OKERRERA EGINGO DUTE, BALDIN ETA BILDUK BERE JARRERA MANTENTZEN BADU”.\nMARKEL OLANO: “LURRALDEAREN ALDERDIEN ARTEKO HARREMAN POLITIKOEK OKERRERA EGINGO DUTE, BALDIN ETA BILDUK BERE JARRERA MANTENTZEN BADU”.\nJeltzaleen batzarkide taldearen bozeramaileak honakoa iragarri du: “Martin Garitanori interpelazioa eskatu diogu, bere gobernuaren bozeramailearen hitzak zehazteko eta, era berean, Larraitz Ugarte kargutik kentzeko eskariari erantzuteko”.\nAldundiaren bozeramaile ohi Eneko Goiaren ustez, “Larraitz Ugarte Bidegiren irudia zikintzen ari da, EAJ-PNV usteltzeko asmoz eta, hori, guztiz arduragabea da”.\nMarkel Olanok eta Eneko Goiak kazetarien aurrean agertu dira eta segidakoa ohartarazi dute: “EAJ-PNVk ez du onartuko Bilduren gobernuaren bozeramaile Larraitz Ugartetik beste inongo salaketarik”. Ildo beretik, Markel Olanok esan duenez, “Ugarte andreak egindako salaketek aldundia gainditzen dute eta Gipuzkoako alderdi politikoekiko eragina dute”.\nOlanok azaldu duenez, “Batzar Nagusietan ordezkaritza duten alderdiei zein Ezker Batua alderdiari – egun ez du ordezkaririk – ohartu diegu, hain zuzen, Larraitz Ugarteren hitzek beraiei ere ukitu egiten dietela; izan ere, Bidegiko administrazio kontseiluan aho batez hartutako erabakietan parte hartu zuten eta, horien artean, Bilduko EA eta Alternatiba – orduan Ezker Batua – ere zeuden”.\nHonenbestez, jeltzaleen batzarkide taldearen eldunak honakoa azpimarratu du: “Baldin eta horrelako beste salaketarik egiten badute, politika zein zuzenbide aroletako neurriak hartuko ditugu, berriro gerta ez daitezen”. Markel Olanoren aburuz, “Bilduri behin eta berriz eskua luzatu diogu eta txistua bota digu. Lehendabizi, Martin Garitano Diputatu Nagusiaren adierazpenek iraindu gintuzten, eta, orain, Larraitz Ugarte bozeramailearen hitzek”. Hartaz, Olanok esan duenez, “horrelako adierazpenekin Bilduk zer lortu nahi duen ez dugu ulertzen. Dena den, lurraldearen harreman politikoek okerrera egingo dute, baldin eta Bilduk bere jarrera mantentzen badu”.\nAzkenik, hona hemen Markel Olanoren hitzak: “Betidanik, gure jarrera konstruktuboa izan da, beraz, egoera honen arduradun bakarra Bildu da; alabaina, jarrera iraingarria du”.\nBestalde, Gipuzkoako Foru Aldundiaren bozeramaile ohi eta Bide Azpiegiturtetako diputatu ohi Eneko Goiak segidakoa azpimarratu du: “Larraitz Ugartek Bidegiren irudi okerra nahita eman du, aitzitik baina, Bidegiren arduraduna dela ahaztu du”. Eneko Goiaren iritziz, “Ugarte Bidegiren irudia zikintzen ari da, EAJ-PNV usteltzeko asmoz eta, hori, guztiz arduragabea da. Gainera, dirua non dagoen galdetzeak muga guztiak gainditzen ditu, eta ez diogu gehiago onartuko”.\nGoiak, halaber, esan duenez, “politikan denak ez du balio”, eta honakoa adierazi du: “Kudeatu behar duen erakundeari erasotzen dionean, Larraitz Ugartek bere irudiari baino ez dio kalterik egiten”.


84 filmaketaren trukean 10 milioi euro - Noticias de Gipuzkoa\n84 filmaketaren trukean 10 milioi euro\nSan sebastian-Gipuzkoa Film Commissionen laguntzarekin filmatutako proiektuek hamar bat milioiko eragin ekonomikoa utzi zuten iaz gure lurraldean\nm. tolosaren erreportajea 15.02.2020 | 06:20\nWoody Allenen filmaketa Donostian, joan den udan. Argazkia: Gorka Estrada\nWoody Allenen filmaketa Donostian, joan den udan.\nWoody Allen estatubatuarraren filma, eta HBOren Patria eta Movistarren La línea invisible telesailak daude iaz gurean filmatutako ikus-entzunezko 84 proiektu horien artean. Guztira 35 milioi euroko aurrekontua izan zuten, eta Donostian zein Gipuzkoako beste udalerri batzuetan ere filmatu ziren; horien guztien eragin ekonomikoa 10 milioi euro ingurukoa izan da.\nDatu horiek eman zituzten atzo Maria Jose Telleria Gipuzkoako Foru Aldundiko Kultura zuzendariak eta Enrique Ramos Donostiako Udaleko Ekonomia Bultzatzeko zinegotziak, ikus-entzunezkoen filmaketak errazteaz arduratzen den San Sebastián-Gipuzkoa Film Commissionaren iazko jardueraren balantzea eskaintzerako orduan.\nDonostiako Sustapena udal sozietateak eta foru erakundeak eskualdeko garapen agentzien bitartez osatzen duten batzordeko arduradunek "historikotzat" jo zuten iazko ekitaldia, erakundeak babestu dituen proiektuen "neurria eta kalitatea kontuan izanik" eta Gipuzkoaren eta Donostia hiriburuaren irudiari eman dioten "oihartzunagatik".\nTelleriak adierazi zuenez, erakundearen urteko balantzeak argi erakusten du "kultura ere aberastasun eta enplegu iturri garrantzitsua" dela ekoizpenek hainbat sektoretan izan duten "eragin ekonomikoagatik", eta, horrez gain, Donostiaren eta Gipuzkoaren irudia "kanpoan" zabaltzen eta indartzen dutela nabarmendu zuen. Foru zuzendariak bide batez azpimarratu nahi izan zuen, SSGI Film Commission-ek ematen duen laguntza eta bitartekaritza lanak euskal ikus-entzunezkoen sektorea "indartzen" laguntzen duela, "urtea joan eta urtea etorri presentzia eta garran-tzia irabazten baitu".\n2019ko grabazioetatik nabarmentzekoak dira Woody Allenen azken film luzea, behin-behineko Rifkins' s Festival izenburua izango duena, eta joan den udan Donostiako eta Gipuzkoako hainbat lekutan filmatu zena; eta baita Fernando Arambururen eleberrian oinarritutako Patria, eta Mariano Barrosoren La línea invisible telesailak ere.\nGipuzkoakoan beste film garran-tzitsu batzuen eszenak ere grabatu ziren, hala nola Ventajas de viajar en tren Goya sarietarako lau izendapen izan dituena, ETBren Goazen telesaila, eta Antena 3en Allí abajo telesailaren bosgarren eta azken denboraldia. Beste hainbat telebista nazional, estatal eta atzerritarrentzako programak eta lehiaketak ere filmatu dira gurean: TVEren programa ugari (Dónde comen dos, Flash Moda, San Sebastián Histórico edota Jo Soc Erasmus), ETBren Restaurante sin barreras, Ahotsak eta Karabana; Canal Cocinaren Cocina vasca; baita atzerriko hainbat telebistetarako saioak ere: Hego Koreako Maneras de comer, Greziako Masterchef Grecia edota Alemaniako Bustour. Eta telebistetarako programez gain, hainbat iragarki ere errodatu dira Gipuzkoan, batzuk azpimarratzekotan, Eusko Jaurlaritza, Eroski edo Laboral Kutxarenak, eta Zara Kidsek aurreko urtean grabatutako kanpaina.\nGainera, agenda ez da hemen amaitzen. Aurten, El Internado telesailaren remakearen filmaketa Gipuzkoan egingo da, Woody Allenen film donostiarraren errodajeaz arduratu zen Mediapro ekoiztetxearen eskutik.\nAna de Armas, Blanca Suarez edota Yon Gonzalez bezalako aktoreak izar bihurtu zituen Antena 3ren telesail mitikoaren bertsio berria Amazon Primen ikusiko da. Eta jakina, ez da hau izango Gipuzkoan filmatuko diren agenda marduleko osagarri bakarra; beste film "garrantzitsu" baten grabaketa ere prestatzen ari direla aurreratu zuten, nahiz eta oraingoz nahiago izan duten proiektuaren datu gehiago ez eman.\nSan sebastian-Gipuzkoa Film Commission\nMuere el piloto de la avioneta estrellada en Noain\nAlertan de una estafa en Zaldibar al ofrecer filtros para depurar el agua\nSánchez accede a constituir la mesa de diálogo el 26 de febrero en Moncloa\nEl Real-Osasuna, el domingo 15 de marzo a las 14.00 horas\nHomenaje a Markel Bergara ante el Valencia\nDonostia cierra 2019 con una tasa de paro del 8,4 %, la más baja desde 2008\nTokarczuk estará en Donostia en marzo tras cancelar su visita por el Nobel


Maitasun Unibertsalaren Gutuna - Afrikhepri Fundazioa\nBlack Friday: promozioak\n2ko abenduaren 2020a, asteazkena\nMaitasun Unibertsalaren Gutuna\nJe sinesten duten beren jatorrizko funtsean, erlijio tradizio guztiak edo gonbidapen filosofiko gizaki bakoitzaren ahalegina eta norbera baino gehiago garaipena, maitasuna zentzu bat berez garatzeko, errukia, of ahulenak, guztiak errespetatzea, batez ere, aniztasun erlijioso eta filosofikoak ere laguntza.\nEdozein hizkera gezurtatzen I gorrotoa, arrazakeria, indarkeria, berekoikeria edo erretiratzea inciting.\nZenbaitek nigan eragiten saiatzearen aurka nago, Egia mantenduz aldarrikatuz, inposatu nahian eta erlijioak manipulatuz eta desitxuratuz finantza aberastea, boterea, gorrotoa, suntsipena edo gerra. Esan gabe doa gerra "santu" hitzak elkartzea ezinezkoa dela, elkarren artean bateraezinak direlako.\nEz dut entzuten eta hori egin nahi duen edonorentzat aurkeztuko dut, lider erlijioso bat den ala ez.\nNire herrialdeko buruzagiei gizateria osoaren on komuna bilatzeko eskatzen diet lehentasunez, nahiz eta horrek nire aldetik zenbait sakrifizio suposatzen dituen.\nGizateriaren seme bat gose dagoenean, gizateria gose da.\nGizateriaren seme bat egarri denean, gizakia egarri da.\nGizateriaren seme-alaba hotza denean, gizateria hotza da.\nGizateriaren seme-alaba bat baztertuta edo abandonaturik sentitzen denean, gizateria baztertuta edo baztertuta sentitzen da.\nGizateriaren seme-alaba bat jasaten duenean, gizateria jasaten du.\nEra honetako edozein egoerari amaiera emateko bereziki eta gure garaian gizakiak gose, egarri, hotz edo baztertuta edo abandonatuta sentitzea oraindik onargarria ez denez, erabakiak hartzen dituztenei eta arduradunei galdetzen diet politikoa, erlijiosoa edo filosofikoa lehentasunezko helburu horretara bideratzeko, Maitasun Unibertsalarena.\nEra berean, eguneroko bizitzan eta nire aukeren arabera pertsonalki jarduteko konpromisoa hartzen dut.\nUste dut badaudela erlijio budista praktikatzen dutenak,\nkristau erlijioa praktikatzen dutenak,\nhindua erlijioa praktikatzen dutenak,\nJudaiko erlijioa praktikatzen dutenak,\nmusulman erlijioa praktikatzen dutenak,\nbeste erlijioa praktikatzen dutenak,\nbaita erlijio edo ikuspegi espiritualik praktikatzen ez dutenek, baina giza oinarrizko balioak errespetatzen dituzten filosofia,\nbaina, denok batera, gizateria osatzen dugula eta harmonian bakarrik bizi gaitezkeela Maitasun Unibertsalaren espiritualtasunean.\nGizateriaren baitako aniztasunak bere batasuna ahalbidetzen du\nkolore ugariek ortzadarra baitute.\nBere izaeraren eta jatorriaren arabera\nGizatasuna bakarra eta zatiezina da.\nMendi bat hainbat hegaletan egina dago.\nBaina gailur bakarra dago.\nEguzkia milioika izpiak askatzen ditu.\nBaina dena berdinak dira.\nGizakia sinesmen ugariz osatuta dago, mBaina gizaki guztiek ezinbesteko premia bera dute, Maitasuna.\nMundua ez da sortzen, egunero sortzen da.\nParte hartu dezagun gaur eta bihar mundua sortuz.\nEguzki izpi guztietan bezala\nMaitatu eta bizilaguna gure bizilaguna bere espezifikotasunean ikasten ari gara.\nAniztasunean elkartutako mundu bat sortuko dugu.\nUste dut hau dela gizateria osoari agindutako lurra.\nErlijio berria: SOLAR ETA UNIBERTSALA: 1. liburukia\n1 berri 14,99 € -tik aurrera\nErosi 14,99 €\nAzken eguneratzea 1ko abenduaren 2020ean, 10:42\nCheikh Anta Diop-en liburuak\nAfrikako espiritualtasunari buruzko liburuak\nLandare sendagarriak eta Afrikako medikuntza tradizionala\nAurkitu produktu bat


“Landa eremura interneterako konexio ultra azkarra gerturatzea giltzarria da lurralde orekan aurrera egiteko” - Artikulua - Gipuzkoa ETORKIZUNA ORAIN\n“Landa eremura interneterako konexio ultra azkarra gerturatzea giltzarria da lurralde orekan aurrera egiteko”\nMarkel Olanok Asteasuko Gorua Goiena baserria bisitatu du, Banda Zabal Ultra Azkarraren instalazioaren aurrerapenak gainbegiratzeko\nMarkel Olano, Gipuzkoako diputatu nagusia eta Ainhoa Aizpuru, Ekonomia Sustapena, Landa Ingurunea eta Lurralde Orekako diputatua Asteasuko Gorue Goiena baserrian izan dira, Banda Zabal Ultra Azkarraren instalazio prozesuaren aurrerapenak gainbegiratzeko. Asteasuko hirigunetik 2 kilometrotara dagoen Gorue Goiena baserrian bizi dira Joseba Otaegui, María Jesús Hidalgo eta bi alabak, Anne eta Ainhoa. Eskola adina duten haurrak dituzten eta Goine Gaztak enpresaren jabeak diren familia honek “hirigune batean bizi den beste edozein familiak bezala, interneterako konexioa behar du”, adierazi du diputatu nagusiak. “Lurralde orekan aurrera egitearen aldeko gure apustua sendoa izan da, eta da. Horretarako, LandaGipuzkoa+ programa jarri dugu martxan, eta marko horretan kokatzen da Joseba eta María Jesúsena bezalako etxeetara, zuntz optikoaren bidez, Banda Zabal Ultra Azkarra gerturatzeko proiektua”.\n“Legealdi hasieratik helburu izan dugu lurralde orekan aurrera egitea, hiriguneetan dagoen zerbitzu eta ongizate maila landa eremura eramanez, honek populazioaren mantentzean laguntzeaz gain, gune hauek erakargarri eta lehiakor eginez”, azpimarratu du diputatu nagusiak. Horretarako, Aldundiak martxan jarri zuen duela lau urte LandaGipuzkoa+ programa, Gipuzkoako 2.500 biztanletik behera dituzten herrietan azpiegitura berriak garatzeko, eten digitala txikitzeko, jardun ekonomiko berriak bultzatzeko eta gizarte zerbitzuak hobetzeko.\nOlanok gehitu du: “Bizirik dagoen landa eremua nahi dugu, lehiakorra eta erakargarria, eta Banda Zabal Ultra Azkarra zabaltzeko proiektuak ate asko zabaltzen dizkie Gipuzkoako 49 herri txikietako gune sakabanatuenetan bizi eta lan egiten duten bizilagunei; horixe baita digitalizazioaren arloan dugun gabezietako bat”.\nGipuzkoako Foru Aldundiak Telefónica de España SA enpresari 2.355.892 euroko laguntza eman zion Banda Zabal Ultra Azkarra Gipuzkoako 2.500 biztanle baino gutxiagoko udalerrien herriguneetatik 0 eta 2.000 metro bitarteko erradioan kokatuta dauden 2.040 unitate higiezin sakabanatuetara eramateko, segundoko 300 Mb simetrikoko konexio minimoarekin. Diputatu nagusiak gehitu du erronka bat dela operadoreentzat, baina “ez ezinezkoa, gaur ikusi dezakegun bezala”. Horren eragile dira duela bi hilabete martxan jarritako proiektuak orain arte lortutako emaitzak.\nBost herri dira dagoeneko “teknologia eta zerbitzu aurreratuenez” gozatzen dutenak, eta horiek dira Ezkio, Zaldibia, Amezketa, Larraul eta Asteasu. Banda Zabal Ultra Azkarraren instalazio prozesuaren lehen fasea duela bi hilabete hasi zen, eta 31 herriri eragiten die eta “oso aurreratuta” dago. Eremu-ikerketa eta katastroarekin parekatzea burututa dago udalerri guztietan, baimenak lortzeko tramiteek aurrera jarraitzen dute, hedatzearen diseinua bukatuta dago lantzen ari diren 63 guneetan 35etan, eta lanak guztiz amaituta daude 5 udalerrietan. Espero da 31 herrietara irailaren 30erako heltzea. Prozesua amaitzen da kobertura jartzearekin eta jabe bakoitzak nahi duen zerbitzuaren kontratazioarekin; honetarako 10 egun gehiago behar izaten dira.\nSegundoko 5 Mb-tik, 600 Mb-ra\nGorua Goiena baserrian, berriki egin den zuntz optikoaren instalazioaren aurretik, ADSL bidezko segundoko 5 Mb teorikoko konexioa zuten; eta orain, duela hilabete ingurutik, segundoko 600Mb-ko konexioa dute.\n“Joseba eta María Jesúsen familiak, eskola adina duten bi haurrekin eta negozio txiki baten jabe direnak, hirigune batean bizi den beste edozein familiak izan ditzakeen beharrak ditu, eta abiadura altuko interneteko konexioa izateko aukera izatea justua da. Gainera, Banda Zabal Ultra Azkarra ate bat da landa inguruneko ekonomiari bultzada bat emateko eta berrikuntza eta lehiakortasuna sustatzeko”, laburbildu du diputatu nagusiak. “Honek berebiziko garrantzia du etorkizuna begira ere, lurralde orekan aurrera egiten jarraitzeko eta landa inguruneak zerbitzu eta teknologia maila aurreratuenak izan ditzan, eten digitala atzean utziz”.


Langraiz Oka - Wikipedia, entziklopedia askea.\nLangraiz Oka (ofizialki Nanclares de la Oca / Langraiz Oka) Arabako Añanako Kuadrillan dagoen Iruña Oka udalerriko herriburua da. 2013ko urtarrilaren 1eko erroldaren arabera, herriak 2278 biztanle ditu. Arabako Lautadaren mendebaldean kokatzen da, Gasteiztik 10 kilometrora (N-1 errepidetik abiatuz gero), Miranda de Ebrorako norabidean.\n42°49′09″N 2°48′46″W / 42.819166666667°N 2.8127777777778°W / 42.819166666667; -2.812777777777842°49′09″N 2°48′46″W / 42.819166666667°N 2.8127777777778°W / 42.819166666667; -2.8127777777778\n1 Udalerri ohia\n2.1 Lehenengo kokalekuak eta erromatarren garaia\n2.3 XX. mendera arte\n2.4 Gaur egun arte\n6 Festak eta tradizio nagusiak\n1976ra arte, Langraiz Okak, Mandaita eta Olabarrirekin batera, izen bereko udalerria osatzen zuen, baina irailaren 2an, Iruñako udalerriarekin batu zen eta Iruña Oka izenekoa sortu zen.\nGaur egun Iruña Oka 5 herrik osatzen dute, herri bakoitzak bere administrazio batzarra izanik. Langraiz Oka da herriburua.\nLangraiz Oka (Nanclares de la Oca/Langraiz Oka): udaletxearen egoitza\nHerriaren ikuspegia Badaiako mendilerrotik.\nLehenengo kokalekuak eta erromatarren garaiaAldatu\nLangraiz herria aipatzen duen lehenengo erreferentzia zeltiberiar hilarri batean aurkitu zen. Horri esker, garaiko herrixkak Langrares izena zeukala ondorioztatu daiteke. Estelaren aurkikuntzaren ondorioz, eremu honetan kokaleku aurrerromatarrak egon zirela baieztatu da, segur aski Badaiako mendilerroak eta Zadorra ibaiak jaki ugari eskaintzen zituztelako.\nErromatarrekin aldaketa asko heldu ziren. Hala erakusten dute Iruña-Veleian eta Langraizen bertan aurkitutako erromatar aztarnek. Langraizkoek erakusten dute zaldiei atsedena eta jana emateko ostatuak izan zirela erromatarren garaian.\nErdi Aroan, Langraiz ondoko lurraldeetan tenplarioak ezarri ziren eta, ondorioz, de la Oca abizena jarri zioten lehendik Langrares edo Lanclares izena zuen herriari. Dirudienez, Oca atzizkia hauekin erlazionatzen zen, inguruko herrien izenetan nabaritzen denez; adibidez: Okondo, Villanueva de la Oca edota Villafranca Montes de Oca (Burgosen). Langraiz hiribildu bilakatu ziren 1523. urtearen inguruan, edo behintzat titulu horrekin ageri da 1523ko abenduaren 21ean idatzitako agiri batean.\nNanclares de la Oca toponimo osoa, 1417. urtean agertu zen lehen aldiz Juan II.aren Ordenantzetan jasota.\nBai Langraiz, bai Olabarri eta Mandaita, Orgazko kondearen jaurerrikoak izan ziren, XV. mendetik behintzat. Konde horren behar nagusia auzokideen zergak jasotzea zen. Langraizen Hurtado de Mendoza familiak (Orgazko kondeak) etxe noble bat zuen, eta familia horretako Fernanek, San Frantziskoren Hirugarren Ordenakoek zuzenduriko baseliza fundatu zuen.\nXX. mendera arteAldatu\nEspainiako Independentzia Gerran, Iruña Okan ingeles militarren presentzia nabaria izan zen, batez ere Gasteizko guduan. Militar haiek Wellingtonen agindupean zeuden, eta dibisio arina eta 4. dibisiokoak ziren. Haien helburua Hillek Argantzungo muinoak hartzen zuen bitartean Langraizen itxaron, eta gero, Zadorra zeharkatuz, armada inperialaren erdigunea erasotzea zen. Billodako eta Trespondeko erromatar zubiek protagonismoa izan zuten gerra horretan ere: ingelesek gune estrategiko horiek hartu zituzten, frantsesek Zadorra ibaia pasa ez zezaten.\nKarlistaldietan ere izan ziren mugimendu militarrak eremu horretan. Langraizen, zehazki, hiru dorre eraiki ziren herria defendatzeko eta komunikatzeko. Gaur egun ere zutik diraute dorre horiek.\nXIX. mendean Langraizen kanpoaldean Bolem izeneko bainuetxe nahiko ospetsu bat zegoen, baina mende amaieran gainbehera izan zuen; hala, bada, 1914. urtean Menesiano anaiek erosi zuten eta eraikina komentu bihurtu zuten lehenik, eta geroago, eskola. Gaur institutu pribatua da, non bigarren hezkuntza eta lanbide heziketa irakasten duten.\nGaur egun arteAldatu\nEspainiako Gerra Zibilean faxismoaren aldekoek kontzentrazio-esparru bat eraiki zuten Langraiz eta Billoda artean dagoen eremu batean, Zadorra ibaiaren ondoan. Hor frankismoaren aurkakoak atxilotuta izan zituzten 1940 eta 1947 bitartean, eta 1981. urtean eraikina berriztatu zuten espetxe izan zedin. San Migel mendiaren magalean (Gasteizko mendietan), 2011. urtean, Arabako espetxe berria inauguratu zen (Zaballako espetxeko izenaz ezagutua), antzinakoa ixteko asmoz, oraindik lortu ez dena. Momentuz, Langraizko espetxe antzina, hirugarren graduko presoak atxiloturik edukitzeko erabiltzen da.\n1976an Langraiz Okako udalak (Mandaita, Olabarri eta Langraiz Oka) Iruñakoarekin (Biloda eta Trasponde) bat egin zuen eta Iruña Okako udala sortu zen.\nGaur egun, Langraiz zerbitzuz beteriko herria da, oso ondo komunikatuta dagoena, bai errepidez, bai autobusez edota trenez ere.\nLangraiz Okako biztanleria\n1.292 1.350 1.419 1.456 1.500 1.593 1.718 1.807 1.999 2.093\nUdalerri osoko biztanleria 2.783 pertsonakoa da, hau da, gainerako lau herrien biztanleriaren batuera ia 700 jendekoa da.\nHamabi txorrotako iturria\nHamabi txorrotako iturria: herriko enparantzan kokatzen da eta 1901. urtean eraiki zen. Honen ondoan latsarri zahar bat aurkitzen da eta bere atzealdean 'Torka' errekatxoa dago.\nMenesiano anaien komentua: herriko irteeran dagoen inguru polit bat da. Hasieran, 1880ko hamarkadan, eremu hauetan gaur egun ageri den eraikina egin zen, bertan bainuetxe batzuk irekitzeko asmoarekin. Urte batzuetan zehar ospe handia lortu zuen baina mende amaieran itxi behar izan zuten. Honen ondoren Menesiano anaiek ingurua erosi zuten eta komentu bezala erabili zuten, gaur egun arte. Biztanle berri hauek, institutu pribatu bat ireki zuten eraikinean eta oraindik ere mantentzen da hau. Bertan, bigarren hezkuntza eta zikloak egiteko aukera ematen da, eta gainera barnetegi bezala funtzionatzen du.\nLangraizko hiru dorreak: Langraiz inguruetan XIX.mendeko hiru gaztelutxo ageri dira. Gerra karlistetan erabili ziren herria defendatzeko. Hauen izenak hurrengoak dira: Armoreta (Almoreta), Entzinala (El encinal) eta Vayagüen. Azken urteetan erreformatu dira eta haien inguruetara joan daiteke paisaia disfrutatzeko.\nKarobia: XIX. mendean eraikita, kaltzinazio labea da, kareharria kiskaltzeko eraikia. Bere ezaugarri bitxiak direla eta, Eusko Jaurlaritzak monumentu izendatu zuen 2011. urtean.\nFestak eta tradizio nagusiakAldatu\n"El Brujo" elizatik jeisten\nUrtean zehar herrian hainbat ekitaldi eta jai ospatzen dira baina zaindariaren jaiak dira. Hauek, Abuztuaren 12tik 16ra ospatzen dira San Roke eta Jasokundearen ohorez. Urtero 1969.urtetik egiten den tradizio batekin hasten eta bukatzen dira; elizaren dorretik "el brujo" izeneko pertsonaia jaisten da kable batetik irristatzen. Bitartean goxokiak botatzen ditu eta hitz batzuk esaten die bertan daudenei.\nLangraiz Okako espetxea: Espainiako Gerra Zibilaren ostean eraiki zen kontzentrazio-esparru gisa. 1947tik aurrera kartzela moduan erabili da, 2011an Zaballako Espetxea zabaldu zen arte. Gaur egun, azken espetxe honetako hirugarren graduaren onuradunek lo egin dezaten erabiltzen ari da.\nArabako espetxea (Zaballako espetxea izenez ere ezagutua): espetxe hau, 2008an eraikitzen hasi eta 2011an bukatu zena, Langraizko kontzejuaren barnean ere badago, lurzoru urbanizaezinean dagoen Gasteizko Mendietako 50 hektareako partzela batean konkretuki. Lurzoru mota horretan Araban inoiz eraiki den eraikin handiena izan da.\n↑ «Mintegi pide al Estado que frene la obra de Zaballa antes de llegar a los tribunales» Noticias de Álava 2008-09-26.\n(Gaztelaniaz) Langraiz Okako monumentuak eta ondarea cuadrilladeanana.es webgunean\nMultimedia: Nanclares de la Oca\nAzken aldaketa 31 martxoa 2022(e)an, 22:17(e)tan\nOrriaren azken aldaketa: 31 martxoa 2022, 22:17.


“Komunitate zientifikoak ez du txertoaren berririk” [Eguneraketa: bai, orain badu] – Independentea\n2022ko maiatzak 12 2020ko abenduak 26\nEguneraketa: autoreak idatzi zuen bezala eta argitaratu zen bezala utzi nahi izan dugu artikulua, baina argitaratu zen garaian kontutan hartuta, ondoko azalpenekin eguneratu nahi dugu: Abenduak 26an argitaratutako artikulu honetan zabaldutako mezua zaharkitua geratu zen, izan ere, aste batzuk lehenago idatzia izan zen, abenduaren 7an, hain zuzen zabaldutako elkarrizketa baten harira, autoreak lehen esaldian jasotzen duen bezala. Gehiago artikulu berri honetan. Barkamena eskatzen diegu irakurleei eta eskerrak eman iruzkin bidez jasotako laguntzari.\nAbenduaren 7an elkarrizketa bat egin zioten Antonio Alarcos izeneko Doktore bati, Erresuma Batuan baimendu duten txertoa dela eta. Ugariak izan dira txertoari buruz orain arte egindako kritikak adituen eskutik. Alarcos doktoreak bat egin du kritika hauekin, txerto hauetan erabilitako teknologia gizakiengan frogatuko den lehen aldia dela esaterakoan edo txerto hauek duten frogaldi laburraren arriskuei buruz hitzegiterakoan, baina Alarcos Doktorea oraindik harago doa. Bere esanetan SARS-COV-2aren txertoari dagokionez, “ez dago daturik, ez dago aditu independenteek ikuskatutako ondorioen berririk, ez dago “paper” publiko bat ezerekin, dagoen bakarra txertoa zoragarria dela esaten duen prentsa nota bat da; hori da komunitate zientifiko mailan daukagun bakarra”.\nEzinezkoa da hamar urte beharko lituzkeen txerto bat, hamar hilabetetan merkaturatzea inongo binakako berrikuspenik gabe.\nMedikuak argi uzten du aurrerapen zientifikoen aldekoa dela, txertoen aldekoa dela eta jendearen osasuna hobetuko duen edozeren alde agertzen dela, baina, mediku moduan, norbere pazienteei, izan ditzakeen ondorioak ezagutu gabe eta irabazi-asmoarekin egindako farmako bat injektatzea ez zaio aukera bat izan litekeenik iruditzen. Pandemiaren izenpean zientziaren protokolo guztiak saltatzen ari direla salatu du doktoreak, ezinezkoa baita hamar urte beharko lituzkeen txerto bat hamar hilabetetan merkaturatzea inongo binakako berrikuspenik gabe.\nBaina ze txerto? Ez dago txertorik. Komunitate zientifikoan dugun bakarra laborategi pribatuen prentsa oharrak dira, panazea bat dutela esanez.\nTxertoen aldekoa den mediku honek, txertoak baimendu orduko, seguruak, eraginkorrak eta beharrezkoak diren berrikusi behar dela dio. Gaixotasuna pasatu duten biztanleen kopuruan eta gaixotasunaren aurrean ondorio larririk jasaten ez duen O motako odola duen populazio kopurua kontutan izanda, txertoaren beharrezkotasunik dugun ala ez ikertu beharko genukeela dio, Alarcos Doktorearen esanetan erretako zelaia ez baita birritan erretzen.\n“Eskandalu bat da, hau ez da inoiz gertatu, lehenengo aldia da agintari publikoek farmako bat onartuko dutena komunitate zientifikoaren onespenik gabe”.\nDoktorearen ustez, txertoak egiteko erabiliko duten ideia ez omen da txarra. Txerto hauen helburua Spike proteina sortuko duen kode genetiko berria sartzea da. Proteina honen helburua, inolako minik eragin gabe sistema inmunologikoa aktibatuz gu babestea izango litzateke. Hortaz, nahiz eta txertoaren teknologia ez zaion kritikagarria iruditzen Alarcos doktoreari, gogorrak dira medikuak egiten dituen adierazpenak Erresuma Batuan txertoa baimentzeari buruz, medikuaren esanetan ez baitugu inolako txertorik ez delako publikatua izan eta komunitate zientifikoak ezagutzen ez duelako.\n“Inolako gardentasunik gabe ari dira txertoaren erabilpena onartzen”.\nKomunitate zientifikoak duen bakarra laborategi pribatuek panazea bat dutela esanez egindako prentsa oharrak direla dio. Txertoari buruz ezer ez dakigula errepikatzen du medikuak behin eta berriro elkarrizketan zehar. Txertoari buruz ez dagoela publikazio zientifiko bakar bat ere errepikatzen du: “ez dago ezer eta hala eta guztiz ontzat eman dute”. Alarcos medikuak argi uzten du: “Eskandalu bat da, hau ez da inoiz gertatu, lehenengo aldia da agintari publikoek farmako bat onartuko dutena komunitate zientifikoaren onespenik gabe”. Ingalaterran dossier bat dutela esaten duten arren, berak ezin duela hori ebaluatu esaten du, dossier hori ez baita publikoa eta ezinezkoa baitzaie berau balioztatzea eta, beraz, argi gelditzen dela inolako gardentasunik gabe ari direla txertoaren erabilpena onartzen.\nLocactiva irratian José Manuel Navarrok Antonio Alarcosi egindako elkarrizketa\n6 erantzun ““Komunitate zientifikoak ez du txertoaren berririk” [Eguneraketa: bai, orain badu]” bidalketan\n2020ko abenduak 26, 14:42\nGerla honen emaitza alde batera edo bestera eramango duen bataila erabakigarri baten aurrean gaude.\nEra berean bitartekoei dagokienez, erasotzaileen eta erasotuen artean erabateko desprorportioa dago. Lehen horiek orain arkumez mozorrotua doaz modu zuzenagoan jotzeko eta ustekabean guri harapatzeko. Txertoa ez jartzea erabakitzen badugu, borondate hori errespetatu egingo dela sinestarazi nahi digute. Gezur borobila.\nEz dute inposaketen eta totalitarismoaren bidea hori guzia zeharkatu azken ekitaldian gure jarrea askea itzultzeko.\nGuztion artean erantzun komun eta kolektiboa izan behar dugu eraso honen aurrean nahiz eta gero banaka erabili behar badugu ere non ez baitugun mugimendu antolatu, kohesionatu eta egituratu baten inguruan mugitzeko gaitasunik.\nGidoi planifikatu batez ari naiz, denok erabiliko duguna beleak orratza eskuan dutela iristen direnean. Horretarako jarduteko jarraibideen dekalogoak daude nahitaez txertoa jasotzeko aukerarekin kontraesanean daudenak nahiz eta jakin horiei aurre egiten saiatuko direla beren legeak -gureak ez direnak- aldatuz.\nNorabide horretan beste urrats bat izango litzateke, etxegabetzen aurkako mugimendu bat sortu zen bezala, “Stop Txertoa” mugimendu bat martxan jartzea, eraso zuzenenan masiboko zuzenean erantzungo duena eta, aldi berean, kaleko informazio-sare bat antolatuko duena.\n2020ko abenduak 26, 17:59\nEta hau zer da? https://www.nejm.org/doi/full/10.1056/NEJMoa2034577\n2020ko abenduak 26, 18:36\nNik uste dut Alarcosek ez duela egia esaten, komunitate zientifikoak baduela informazioa baina berak esandakotik bi galdera sortu zaizkit:\n1) Zertarako esaten du halakorik Alarkosek?\n2) Dagoen informazio pila nork emandakoa da?\nGero badago beste zalantza bat mediku zein osasun sistemako langileen formazioa nork zuzentzen ote duenez. Baina hori, nahiz eta alor berean sar dezakegun, beste baterako utz genezake.\n2020ko abenduak 27, 18:13\nPuntu honetara iritsita bi mediku mota baino ez daude: salaketatzen dutenak eta borreroak.\nPor zierto, Albert Bourla, Pfizerreko presidenteak ez zuen bere txerto propioa jarri nahi izan. HAIEK EZ dira txertatzen.\n2020ko abenduak 27, 18:37\nIruzkinetan batzuk txertoaren alde dagoz (Fr.Ho. izen horregaz, behinik behin, hori pentsetan dot) eta beste batzuk aurka. Osagileen artean be txertoaren aldeko eta aurkako jarrera dagoz. Nire ustez,une honetan danok edo gehienok erabakia hartuta daukagu, nahiz eta jarraitu artikuluak irakurten.\nGaur egunkariak irakurrita ez dot pentsetan txertoa jartzea derrigorrezkoa izango danik. Egunkarietan txertoak onurak besterik ez daukala esaten dabe. Horregaitik jende asko txertoaren alde izango da.\nBaina azkenean derrigorrezkoa bada, kontuan hartu behar da ezin dabela alergia, gaixotasun batzuk daukienei txertoa jarri. Hortik ezin bada sartu, osagileagaz berba egin behar da egoera konponduteko. Hau esaten dot iruzkin batzuk irakurri eta gero pentsetako da nahiz eta erabaki txertoa ez jartzea, azkenean danoi txertoa paratuko deuskuela. Eta ez da holan izango.\n2020ko abenduak 28, 14:48\nartikulu eztabaidatu honen egile bezala nola izan den azaldu nahi dut, nahiz eta ez zen nire betebeharra bertan inolako ideiarik defendatzea. Denok gaude oso arduratuta gaur egungo egoera dela eta. Artikulua irakurri baduzue, Erresuma Batuean txertoa onartu zen momentuaz hitz egiten dudala konturatuko zarete. Hau, abenduaren 2an gertatu zen hain zuzen ere eta ondo gogoratzen dut egoera, bertan baitauzkat senitarteko batzuk. Bat-batean pandemia guztia amaitutzat jo omen zuen Borisek txertoa heldu zela eta, eta nire senideek gabonetan bertara joateko esaten zidaten urtero bezala. Nik egoera hura oso susmagarria zela eta ez nuela hegazkinik hartuko erantzun nuen, ez nuen sinisten esaten ari zirena. Denborak arrazoia eman zidan, orain berriz pandemia berri baten aurrean daudela baitiogute. Abenduaren 2an onartu bazuten txertoa Erresuma Batuan, nik azaldutako elkarrizketa, artikuluan jartzen duen moduan, abenduak 7an egindakoa da eta “The New England Journal of Medicne”ek argitaratutako txertoari buruzko ikerkuntza abenduak 10ekoa dugu. Hau ikusita, Erresuma Batuan txertoa baimentzerakoan “timing” arazo bat dagoela esango nuke argitalpenarenganako baina “timing” arazoa izan da guk egindakoa ere, berandu argitaratu baitugu artikulua gertakariari dagokionez. Horregaitik, barkatzeko eskatu beharrean nago, onartu beharrekoa baitut argitalpen zientifikoak eginak zeudela herenegun baina ez zen horrela izan idazten jarri nintzenean. Egia esan, ez gaude inolako erredakzioan lanean, gu oso txikiak gara. Bakoitzak bere kabuz egiten du lan eta ez da erraza elkarren artean koordinatzea. Egoeraren abiadurak eta gure lan prozesuaren beharrek inposatzen diguten erritmo geldoak akatsera eraman gaituzte eta asko sentitzen dut honek eragin duen iruzur itsura, nahiz eta ez den inola ere horrela izan. Esan bezala, “timing” arazo bat izan da Erresuma Batuetako txertoarena izan den bezala eta, hemen nire azalpenak dituzuen arren, nik uste, Erresuma Batuen “timing” faltaren azalpenaren zain hilko garela inongo begirunerik gabe.


Depresioaren sintoma orokorrak | AGIFES\nDepresioa gaitz emozionala da, eta lehen gustukoak genituen jarduerengatiko interes eza eta tristura eragiten ditu. Gure bizitzako edozein momentutan ager daiteke: nerabezaroan, helduaroan ala adineko pertsonetan.\nPentsamenduetan eta pertsonen jarreran eragina du, eta arazo fisiko eta emozionalak sortzeko gai da, bizitzeak ez duela merezi sinestarazteraino. Osasunaren Mundu Erakundearen arabera (OME), Europar Batasunean, 18-56 urte bitarteko pertsonen artean, 18,4 milioik sufritzen dute depresioa.\nDepresioa ez da bat-batean etortzen eta hori arrisku bat izan daiteke. Tristura, antsietatea edota itxaropen gabezia pixkanaka iristen dira eta gure bizitzan gelditzen joaten dira. Oharkabean, tristura kronikora bultzatzen gaitu eta eguneroko jarduerak normaltasunez egin ahal izateko oztopo handi bilakatzen da. Esaterako, haurrak zaintzeko, lagunekin disfrutatzeko edota kanpora ateratzeko orduan, oztopo bihur daiteke.\nDepresioa dutenek gogo-aldarte baxua izaten dute, eta bizitzarekiko interes eza azaldu dezakete. Pertsona hauek nekea eta zereginak gauzatzeko gogo eza sentitu ohi dituzte, eta egoera honen aurrean, ohikoa izaten da ohetik ateratzeko indarrik ere ez izatea.\nTristura, negar egiteko gogoa eta etsipena sentitzea arrunta izaten da depresio kasuetan, eta normalean, haserrealdiekin, suminkortasunarekin eta frustrazio egoerekin batera etortzen dira. Pentsamendu negatiboen gatibu bihurtzen da gure burua, eta, pentsatzeko, kontzentratzeko, erabakiak hartzeko edota gauzak gogoratzeko erabat baliogabetua gera daiteke.\nBestalde, depresioa dutenen artean, nahiko ohikoak dira hutsaltasun sentimendua nahiz iraganean gertatutako zerbaiten errudun sentitu eta kulparen zama beregain hartzea. Suminkortasuna, norberarekiko konfiantza falta edota disfrutatzeko gai ez izatea ere depresioaren ondorioetako batzuk dira.\nSintoma emozionalez gain, sintoma fisikoak ere eragiten ditu nahasmenduak. Oso ohikoak dira buruko mina eta bizkarreko gaitzak, momentu oro sentitzen diren atsekabearen eta tentsioaren ondorio bezala. Depresioarekin batera antsietatea azaltzen denean, bihotzeko arazoak edo bularreko mina ager daitezke.\nHain zuzen, antsietatearen eraginez, lo egiteko arazoak sor daitezke. Izan ere, depresioa dutenen artean ohikoa izaten da gauean lokartu ezinik ibiltzea eta gero, goizean goiz, berehala esnatzea. Horrekin lotuta, nekea eta itolarria sufritzen dituzte pertsona hauek. Hala ere, loaldia alde batera utzita, depresioa dutenak beti nekatuta sentitzen dira, eta egunerokotasunari aurre egiteko energia falta somatzen dute. Beste sintoma fisikoetako batzuk jateko gogo eza eta aldaketa fisikoak dira. Pertsona batzuk neurririk gabe jaten hasten diren bezalaxe, beste batzuek jateko gogo eza edukitzen dute.\nBiokimikako alorreko ikertzaileek diotenez, depresioa dutenek, cortisol deituriko hormona maila altua dute. Hormona maila altua heredatua izan daitekeela diote, baina, bestalde, heredatuak ez diren depresio kasuak ere badaude eta milaka izan daitezke horien zergatiak: lagun maite baten galera, egoera berrietara moldatzeko gaitasun eza, lanarekin lotutako antsietate maila altuak edukitzea, gaixotasunak, etab.\nDepresioak ez du konponbide erraz eta azkarrik. Laguntza eta pazientzia ezinbestekoak dira. Arazoari aurre egiteko modurik aproposena hainbat baliabide kontuan hartzea da: psikoterapia, psikofarmakologia, ahaideengandik eta lagunengandik jasotzen den laguntza, arreta fisikoak eta lan-jarduerak eta gizarte edota formakuntza jarduerak, beste batzuen artean.


The Mentalist « The Indezents\nZoriontasuna ez da egoera bat jarrera bat baizik\nRural Postmodern Videos\nNor da Red John? Badut teoria bat\nPosted on 2014/01/31 Updated on 2014/02/26\n2012ko martxoko egun buruzuri bat zen. Pasa zen gauean erabat harrapatuta ninduen The Mentalist telesaileko 4. denboraldiko transizio atal bat ikusi nuen. Autoan etxera itzultzen ari nintzen eta horrelakoetan ohikoa dudan moduan, buruari bueltak ematen hasi nintzen. Astegun buruzuri hartan ordea, ez nintzen istorio edo argumentu disparaturen bat asmatzen hasi. Egun hartan, Red John nor demontre izan zitekeen pentsatzen hasi nintzen.\nTelesailaren testuinguruan erantzunik arrazionalena zein izango zen ondorioztatzen saiatu nintzen orduan eta Ordiziatik Beasainerako bidean erantzun posible bakar batekin geratu nintzen. “Bai, zentzuzkoena hori izango litzateke…”\nHurrengo egunean, The Mentalist telesailera ni bezain engantxatua dagoen Amena lagun minarekin topatu nintzen Potten kafeste izotzdun goxo baten inguruan (bai, martxoa zen baina nik kafea, beti izotzarekin).\nTeoria bat nuela aitortu nion baina pixukide ginen garaian Frailty filmaren amaiera hamabigarren minutuan asmatu nuenetik ez zen nitaz fido eta egun hartan egin genuen bezala, nire teoria paper batean idazteko eskatu zidan. Hala egin nuen eta martxoko egun buruzuri hartako data idatzi nuen erantzunaren azpian.\nOnartu beharrean naiz une hartan telesailaren argumentua zihoan moduan nire erantzunak ez zuela logika gehiegi. Hala ere, The Mentalisteko bostgarren denboraldian murgiltzen ari ginela, nire erantzuna zentzua hartzen ari zela ohartzen hasi nintzen. Egia esan, nik neuk ere ez nuen espero Amenaren karteran ezkutatuta jarraitzen duen paper txiki tolestu hartan idatzi nuena erantzun egokia izan zitekeenik baina atalak aurrera zihoazten eran, aho betre hortz geratzen joan naiz nire erantzuna zentzua hartzen nola ari zen ikusi nuenean.\ntzo, bostagarren denboraldiko azken atala ikusi nuen eta bertan, Patrick Jane handiak zazpira murriztu zuen susmagarri zerrenda. Bai, Red John zazpi horietako bat da eta bai, Amenaren karteran izkutatuta jarraitzen duen paper tolestu txiki horretan ageri den izena, azken zazpi hautagai horien artean dago.\nThis entry was posted in Telebista and tagged telebista,telesaiak,The Mentalist.\n1. atala 2. atala abertzaletasuna alderdiak arcade fire artola asgeir atez-atekoa aurkezpenak banderak bat eta bat beasain belako ben harper bideoklipak bieoklipak blogak blur bon iver coldplay dokumentalak durangoko azoka dut ELEDA errausgailua errusia errusiatik ekarritako ipuinak euskal harriaren abdak euskal herria euskal way euskara Finlandia goiberri goierri hizkuntzak hondakinak Iceland ipuinak iritzia islandia J. J. Abrams james vincent mcmorrow jazpana joseba irazoki katihotsak kirola kritikak kultura london grammar lost memento mikal cronin moriarti musika nikkin non-original soundtrack Oasis online nobela peter broderick politika rural postmodern videos sigur ros soinu bandak spotify sufjan stevens TAO telebista telesaiak telesailak the indezents usurbeko kritikak willis drummond zaborra zerrendak zinea\nArtxibotik tiraka (1)\nBarranondoko elkarrizketak (1)\nBat eta Bat (11)\nErrusiatik ekarritako ipuinak (2)\nEzerezean geratzen diren harrikarak (2)\nIslandiarako bidaia proposamena (2)\nRural Postmodern Videos (12)\nSoinu bandak (6)\nThe Indezents (4)\nUsurbeko kritikak (5)\n2018(e)ko urtarrila (1)\n2017(e)ko urria (2)\n2017(e)ko otsaila (2)\n2016(e)ko ekaina (2)\n2016(e)ko apirila (1)\n2015(e)ko abendua (1)\n2015(e)ko azaroa (1)\n2015(e)ko urria (2)\n2015(e)ko ekaina (6)\n2015(e)ko maiatza (4)\n2015(e)ko apirila (6)\n2015(e)ko martxoa (6)\n2015(e)ko otsaila (8)\n2015(e)ko urtarrila (7)\n2014(e)ko azaroa (8)\n2014(e)ko Iraila (7)\n2014(e)ko ekaina (6)\n2014(e)ko apirila (7)\n2014(e)ko martxoa (11)\n2014(e)ko otsaila (5)\n2014(e)ko urtarrila (7)


Euskara ikasleentzat dirulaguntza deialdia. Noticias de Navarra\nEuskara ikasleentzat dirulaguntza deialdia\nUdako edo datorren ikasturterako eskaera epea irekia urriaren 13ra arte\nlesaka- Euskara Mankomunitateak onartu du euskara ikasten ari direnentzako beka deialdia 2017 urterako. Iaz hasitako bideari jarraituz, beka sistema honen bidez Bortzirietako herritarrek euskara doan ikasi ahalko dute.\nDeialdi berri honek 2017an euskara ikastaroren bat hasiko duten ikasle guztientzat balio du. Lehen sei hilabeteetan ikastaroren bat egin dutenek eskaerak apirilaren 4rako egin behar zituzten. Udako ikastaroen kasuan edota 2017-2018 ikasturtean matrikulatzeko asmoa dutenen kasuan eskaerak egiteko bertze epe bat izanen dute: urriaren 13ra bitartean.\nEdozein kasutan, informazio xehea, deialdiaren oinarriak edota aurkeztu behar den dokumentazioa eta inprimakiak mankomunitatearen web orrian aurki daitezke (www.bortziriak.eus), eta edozein zalantzatarako bertara deitzen ahal da (948 63 41 25). - A. Arotzena


'Udalbiltza auzia' salatzeko elkarretaratzea egin dute plazan - Uztarria (Azpeitia)\n'Udalbiltza auzia' salatzeko elkarretaratzea egin dute plazan\nuztarria,com | Politika\n2010ko api. 29a, 20:04\nMiren Odriozola azpeitiarra eta Xarlo Etxezaharreta hazpandarra daude orain zazpi urte abiatu zen operazioan auzipetuta\n.50 bat lagun elkartu dira bilkuran\nGaur arratsean Azpeitian egindako elkarretaratzea. (Berria.info) Argazki originala\nUdalbiltza auzia salatzeko elkarretaratzea egin dute gaur (osteguna) Azpeitian ere. 50 bat lagun bildu dira plazan. Haien artean zeuden Miren Odriozola azpeitiar auzipetua, ezker abertzaleko zinegotzi ohiak eta gaurkoak, Juan Karlos Arellano Aralarreko hautetsia eta Mikel Ibartzabal EAkoa. Txema Auzmendi Egunkaria-ko auzipetua ere han zen.\nUdalbiltzaren legez kanporatzearen zazpigarren urteurrena beteko da aurten, eta gaur zazpi urte egindako operazioa gogoratu eta auzipetuen egoera salatzeko egingo dute kontzentrazioa. 22 auzipetu daude Udalbiltza auzian inputatuta eta horietako bat da Miren Odriozola EHko eta Habeako zinegotzi izandakoa. Honekin batera, Hazparneko Xarlo Etxezaharreta ere auzipetuta dago sumario honetan  Azpeitia eta Hazparne senidetuta daude 1980ko hamarkadatik-. Bi auzipetuei hamarna urteko kartzela zigorrak eskatzen dizkiete, "ETAko kide" direlakoan, eta "diru publikoa ETAri bideratu" diotelakoan.\n2003ko apirilaren 29an Baltasar Garzon Espainiako Auzitegi Nazionaleko epaileak Udalbiltzaren kontrako operazioa agindu zuen eta erakundearen egoitzak zigilatu eta kontuak blokeatu zizkieten. Egun berean Zuberoan garapen egitasmoak bultzatzeko bildutako 400.000 euroak lapurtu eta hamahiru pertsona espetxeratu zituzten.\nUdalbiltzak salatu izan duenez, "nazio eraikuntzan zein udalen arteko elkarlanean emandako urratsak geldiaraztea du operazio honek helburu". 22 auzipetuek 10 urtetik 23 urtera bitarteko zigor eskaerak dituzte.\nUztarria herri aldizkariaren 2008ko otsaileko zenbakiak zekarren Miren Odriozola eta Xarlo Etxezaharreta Udalbiltzako auziperatuei egindako elkarrizketa.


Ebidentzia bat delarik | Ebidentzia bat delarik – iparraldekohitza\nMattin Lerissa kantaria Donostian ariko da bihar. ‘Gazte naiz gazte’ diskoa aurkeztuko du, eta musikari andana bat izango du lagun. Bigarren diskoa du baxenabartarrak\nArrunt beste giro batean, Baionako besten irekitze alternatiboetara gonbidatu zuten gaztetxekoek iaz. Iruñea aise ederrago jota kantatuz abiatzeko bestak. Kantua buruz ikasi, eta hor zen, a cappella, prest, Baiona Ttipiko Pyrenees ostatuko gaineko leihotik kantatzeko. Hasi bezain laster isiltasuna sorrarazi zuen behereko plazatxoan. Ahots hori nondik heldu zen ikusteko goitik begira jarri ziren bestazaleak. Gustura kantatu zuen Lerissak, nahiz eta jotak ez diren bere ohiko kantuen artean. Baina eskaerei egokitzeko gogoz ere badago artista. Ñabardura batekin, halere: «Nola gerta, gauza batzuk ez ditut onartzen. Batzuetan folklore hutsak baitira. Ez dut klixeetan erori nahi». Xalbadorren heriotzean, Txoriak txori kantatzeko galdegiten diotelarik haren kantuen ordez, adibidez, ez du onartzen. «Mikel Laboak emanik ez da klixe bat, baina otxote batzuk edo beste batzuk entzuten direlarik… Zentzua arrunt galtzen dute. Batzuetan, ez dakite zer kantatzen duten ere». Gainera, bere kasuan, kontziente da Behorlegin biziz, mendien artean, aurreiritzi errazentzat autobide bat ireki dezakeela. Mendietako txoria bezalako metaforak erabili izan dituzte haren definitzeko. Horrelakoak irakurtzean irria sortzen zaiola aitortzen du, «klixe aire» horri begira.


Donostia hobetzeko irtenbide berritzaile bila - Ekintza Ikastola\nDonostiako Udalak antolatuta, hiria hobetzeko helburua duen Inn Challenge-aren 4. edizioan parte hartu dugu. Lau hilabetez gogor lan egin dugu gaur egungo pandemia egoeran hiria hobetzeko hainbat erronkari erantzuteko, eta sari bat ere irabazi dute EKINTZA-ko ikasleek!\n400 ikaslek baino gehiagok parte hartu dute aurtengo edizioan, eta EKINTZA-ko ikasleek lortu dute sarietako bat. Guztira bost izendapen zituen ikastolak, eta azkenean robotika aurreratuaren teknologiaren erabilera onena kategorian lortu dute saria Anticovid taldeko kideek.\nOspitaleko langileen artean kutsadura kasuak ekiditea helburu\nOspitaleko langileen artean egon diren kutsadurak ekiditeko proiektu bat proposatu dute Anticovid taldeko ikasleek. Koronabirusa dela-eta, erizain eta mediku askok Covid-a hartu dute lanpostuan, eta hori ekiditeko, talde honek robot bat sortu du kutsatze hori jaisteko asmoz. Funtzio desberdinak ditu, hala nola, logelen desinfekzioak, pazienteen komunikazioa bermatzen du familia eta langileekin, ospitalean dagoen jendearen tenperatura neurtzen du…\nPuntako enpresekin elkarlanean\nDonostia Sustapena erakundetik bost teknologia proposatu zizkiguten hiria hobetzeko, horien artean, esaterako, adimen artifiziala, robotika edo gauzen Interneta. Ikasleek lanketa egin behar izan dute eta hainbat ideia garatu teknologia horiek erabiliz proposatutako helburuak lortzeko. Lau hilabete hauetan zehar, diseinuan, ikerketan, interakzioan… punta-puntan lan egiten duten Donostiako hainbat enpresekin batera lan egiteko aukera izan dute ikasleek (Domotek, Tecnun, Nuavis, Irisbond, Ikusi, CEIT, Naru Intelligence, Vicomtech…)\nHona hemen gaur Kursaalean egin den ekitaldiko argazki batzuk:


Jazz soinekoz jantzi du bere rock sena Jexuxmai Lopetegik - GARA\n«Musikan, beste gauza askotan bezala, beharrezkoa da errekan gora ere jardutea... saiatzea behintzat», azaldu zuen Jexuxmai Lopetegik (Zarautz, 1956) atzo. «Beti nahi dugu ur-jauziaren beste aldean zer dagoen jakin, eta jakin-min horrek biltzen nau lagunekin elkartzera». Eta lau hamarkadatik gora musikari eskainita bizi ondoren, horretan jarraitzen du, errekan gora igerian, errazkerian erori eta korronteari bere lana egiten utzi ordez, ur berriak bilatzen.\n«Errekan gora» (Baga-Biga) Lopetegiren seigarren bakarkako lana da. Lehendik ere badu eskarmentua, Sasi eta Akelarre taldeekin Euskal Herriko plaza gehienak zeharkatu ditu. Zarauzko bere etxean duen estudioan grabatu du, oraingoan ere, Unai Morazaren laguntzaz. «Izar uxo» (Elkar) izan zen bakarkako bosgarrena, 2009an kaleratutakoa, eta azken bi urte hauetan ondu ditu disko hau osatzen duten hamalau kantuak. «Nekosoa ere izan da, zaila ere bada guztiak elkartzea», aitortu zuen atzo, «baina gustuko lanean aldaparik ez». Izan ere, guztira hamasei musikariko kuadrilla osatzeraino iritsi da, «agian gehiegitxo da... bueno, probatzen da».\nBatetik, bere ohiko Noizbehinka taldeko kideak izan ditu disko honetan ere: David Etura (bateria), Satxa Soriazu (teklatuak), Aitor Arozena (baxua) eta Xanet Arozena (gitarra). Horiez gain, parte hartu dute Spring Onions jazz trioak (Satxa Soriazu, Juanma Urriza eta Kike Arza), Amaiur Cajaravillek, Jorge Abadiasek, Julen Izarrak, Alberto Garciak, Sergio Villarrek, Bixente Martinezek, David Soriazuk, Aitor Huizik eta Andoni Lertxundik.\nEta musikari hauek alboan izanda, ezinbestean etorri dira jazz ukituak. «Rocka dago zentzu zabalean, erdi tempoko kantuak ere bai, eta gero jazza», deskribatu zuen. Aurreko diskoan ere egin zuen «esperimentu» bat swing-a sartuz. «Nire esparrutik kanpo gelditzen den gauza bat da, baina badut halako askatasun bat diskoan bitxikeria batzuk sartzeko», esan zuen. «Inguruan musikari onak edukitzeak beti ematen du tentazio bat. Hala ere, rocka da nire lengoaia, nik nahi ez badut ere».\nKantuen hitzetan, berriz, agerian gelditzen da Lopetegik literaturarekiko duen zaletasuna; «larunbat goiz batean ezagutu nuen literatur tailer batean», esan zuen atzo Harkaitz Canok. Bere hitzekin sortu du «Gogoratu, ahaztu», «jazz modernoko kantu batean» bihurtzen dena bukaeran, «Trinitate plazan bukatuz», esan zuen zarauztarrak. Naturako elementuak hartu ditu Lopetegik oinarri berak idatzitako zortzi kantuetan eta Mitxel Murua, Jon Benito, Joseba Sarrionandia eta Pako Aristi idazleak ere ageri dira hitzen sinaduretan.\nAzalaren diseinua, berriz, Antton Olariagaren esku egon da. Zuhaitz zahar bat irudikatu du errekaren erdian, «euria ari du, euri hori txori bihurtzen da, txori horiek galdera ikur nire baitan kontrazalean...».


Fikziozko berdintasuna • ZUZEU\nPertsonaia femeninoek telebistan bizi duten gorakada azpimarratzen du argitaratu duten artikulu batek. Izan ere, berdintasun eta feminismo kutsuarekin, artikuluak transmititzen du paradigma berri batera iristen ari garela, eboluzionatzen ari garela sexu gaietan eta emakumea merezi duen papera eskuratzen ari dela telebistan.\nEgia esan, ezin izan dut artikulua irakurtzeaz amaitu. Ez dakit zergatik izan den, sortu didan barre, lotsa edo haserreagatik akaso. Telesailzalea naiz eta zorionez (edo zoritxarrez) artikuluak aipatzen dituen serie ugari ditut gustuko. Feministatzat dut nire burua (beno, eta nork ez?) eta gauza ez da itsua nagoenik, baizik eta gizaki orok dituela bere kontraesanak. Nire ustez, bizitza guztia kontraesan horiek desagerrarazten saiatzen pasatzeak ez du merezi.\nTelesailak gustuko ditut, feminista naiz eta matxismoa sumatzen dut han eta hemen, ikusten dituan serie gehienetan (eta hala eta guztiz ere pantaila parean jarraitu ohi dut, bai). “Big Bang Theory”-ko neska sexy baina ergela, Hawking-en antzeko adimen-kontzientea duen testosteronaz inguratua. “How I Met Your Mother”-eko neska alaia, margolaria izateko ametsa eta bere irakasle-ogibidea alde batera uzten dituena etxeaz arduratzeko. “Brothers & Sisters”-eko emakumea, bizitza osoa pasatzen duena bere senarraren engainuak sufritzen azkenean seme-alaba eta ilobentzako lan egiteko etengabe.\nEuren bizitzetako gizonen itzalpean aurrera egiten duten neska, emakume edo emakumezkoak dira. Fikzioaz ari naiz, jakina, baina fikzioak benetako izan daitezkeen eszenak erakusten dituenean, eredugarri bilaka daitezkeen jokamoldeak islatzen dituenean edo sexu-berdintasunerako borrokan eman diren pausuak bertan behera uzten dituenean, arazo baten aurrean aurkitzen dugu gure burua. Une horretan, fikzioari buruzko gogoeta egin beharra dago, aldatu beharreko gauzak azaleratuz emakumeak behingoz merezi duen papera izan dezan (gizonaren paper berbera).\nArestian aipatutako artikuluak bigarren mailan geratzen ez diren emakumeez hitz egiten du. “Arrow”-ko Felicity-z esaterako, “chica de…” irudiaz urruntzen den pertsonaiatzat joz, neska azkarra eta informatikan aditua delako, nahiz eta Felicity-k bere burua protagonistaren, heroiaren, neskatzat jotzen duen (“soy tu chica” esanez). Daenerys Targaryen agertzen da ere, “Game of Thrones”-ekoa, borrokalaria, indartsua eta ausarta, seguruenik Westeros-eko erregina izango dena, beti bere inguruko gizonen aholkuak jarraitzen dituena, telesaileko aktoresek hala uste ez badute ere.\nPertsonaia protagonista gehiagoz hitz egin dezakegu, hala nola “Castle”-eko Beckett detektibeaz, oso emakume azkarra eta indartsua dena, baina kasuak argitzeko idazle xarmangarria ondoan behar duena; edo Jeanni, “House of Lies”-ekoa, korporazio handi bateko kide nagusia izanda ere gizonezko kidearen arauak jarraitu behar dituena; edo Mrs. Pope, “Scandal”-eko protagonista, bere lanbidean onena den arren AEB-etako presidenteaz itsuki maitemindurik dagoena; edo Emily, “Revenge”-eko pertsonaia nagusia, neska mendekati, irrazional eta ahularen irudia hartzen duena, emakumeak oldarkorrak direla hedatzen duen topikoarekin jarraitzeko.\nEgia da gaur egun iraganean baino emakumezko pertsonaia gehiago direla protagonistak, eta egia da oraingo pertsonaiek ez dituztela beti bularrak kanpoan eta makillajeak ez diela aurpegia estaltzen (“Charmed” telesail kutunean gertatzen zen moduan). Borrokatu eta defendatzen diren emakumeak dira nagusi, indar izugarria transmititzen dutenak. Tamalez, gizonezkoen munduetan bizi diren emakumeak dira: abokatutza, aberatsentzako negozioak, krimenak, ostikoak eta pistolak.\nBai, emakumeak euren tokia eskuratzen ari dira telebistan, baina benetan esan daiteke boterea dutela? Eszeptikoa naiz gai honetan. Telesailak oso gustuko ditudala eta feminista naizela onartzen dut, baina neure buruari sarritan galdetu izan diot zenbat denbora beharko nukeen “Suits”, “True Detective” edo “White Collar” serieetako protagonistei txolin, ergel edo emagaldu deitzeko gizonezkoak izan beharrean, gizonezkoek esaten diotenari jaramonik egin ez eta euren patua eraikitzen duten emakumeak izango balira.


Zelaia kantuz zoriondu zuten - Altsasu - Guaixe.eus\nZelaia kantuz zoriondu zuten\nGuaixe 2019-07-27 11:26\nEnrizke Zelaiarekin batera kantatzen eta dantzatzen bukatu zuten parte-hartzaileek.\n80. urteurrena zoriontzeko hainbat herritarrek propio sortutako kanta abestu zioten.\nEnrike Zelaiak 80 urte bete zituen hilaren 13an. Urtebetetzea zela eta Joseba Salegiri Zelaia omentzeko kantu bat sortzea bururatu zitzaion. Enrikeatzen izenburuko kantua sortu zuen. Hartan Zelaiak zabaldutako te saloia, akordeoilari ibilbideari, bere tabernan izaten ziren tertuliei eta herri inauteriei egiten die aipamena.\nBehin kanta sortuta, Salegik kantaren berri whatsapp bidez altsasuarren artean zabaldu zuen eta joan den ostegunerako hitzordua jarri zuen. 25 bat herritarrek bat egin zuten deialdiarekin eta Gure Etxea ondoan pixka bat entseatu ondoren, Enrike Zelaiaren etxera jo zuten. Balkoira ateratzeko eskatu zion Salegik eta hala egin zuenean jaso zuen abestutako oparia. Zelaiak eta Loli emazteak harrituta lehenik, hunkituta gero, jaso zuten abestia. Jendartera jaitsi ziren biak. Auzatea izan zen. Zelaiari Zorionak zuri kantatu zioten, eta berak akordeoi txikiaz jota eta porrusalda joz eskertu zuen. Jendea dantzan jarri zuen, baita kantatzen ere.\nAste honetan Salegi eta Zelaia hizketan izan dira. Musikariak kantari zenbait moldaketa egin eta hura grabatzea aztertzen ari dira. Salegik txarangek jotzeko moduko abestia bihurtzea nahi luke.\nGuaixe uzt 24 Altsasu\nEnrike Zelaiaren 80. urtebetetzea zela eta, ostegunean 25 bat herritar bere etxera joan eta Joseba Salegik propio sortutako kanta abestu zioten.


Hasiera | Wikimedia España\nImajinatu, pertsona bakoitzak giza-ezagutza guztirako sarbide librea eta elkarrekin eraikitzeko ahalera duen mundu bat\nEntziklopedia libreak Interneten ezagutza eraikitzeko eta sartzeko modua aldatu du. Wikipedia, webguneko bosgarren webgune bisitatuena, gure proiektu ezagunena da. Agian ez dakizu 11 pareko proiektu dituela Wikipedia zabaltzeko, partekatutako ezagutzak formatu desberdinetan sortzeko eta guztientzako informaziorako sarbidea hobetzeko aukera ematen digutenak.\nInformaziorako sarbide unibertsala, sarean bizi dutenen pribatutasuna eta adierazpen askatasuna defendatzen ditugu. Internet libre eta irekia mantentzearen garrantziaz instituzioak prestatzen ditugu. Guztiok dugu Interneten kultura eta jakintzak bilatzeko, sortzeko eta partekatzeko eskubidea.\nWikipedia eta beste pareko proiektuei laguntzeko modu asko daude. Irabazi asmorik gabeko erakundea izanik, gure jarduera milaka pertsonaren dohaintzari esker, kideen kuotak eta gure boluntario sareak egiten duen lanari esker da.\nkaleratutako fitxategi eta orrialde berri gehiago\neditaton eta tailer gahiago 2019an\nparte-hartzaile gure jardueretan\n2003. urteaz geroztik Wikipedian idazten dut eta nire hiriarekin, Valladolid, hain zuzen, zerikusia duten gaiei buruzko artikuluak editatzen ditut. Ezagutza libreari neure harri koskorra ekartzea gustatzen zait.\nWikimedia proiektuetan laguntzen dut 2015etik eta Cuarto Propio en Wikipedia taldearen kidea naiz, Wikipedian dagoen genero arrakala murrizteko helburua duen espazio feminista bat.\nWiki Takes Landa Guneak proiektuaren bidez ikusgai jartzen dugu populatu gabeko eskualde geografikoen ondarea. Wikimedia proiektuen edukiak hizkuntza desberdinetan osatzen ditugu.\nWikipedia eta Wikimedia proiektuek ekosistema digitalean ezagutza eskuratzeko eta eraikitzeko modua aldatu dute. Zenbat eta parte-hartzaile anitzagoak izan, orduan eta informazio osatuagoa dute gure edukiek. Hutsuneak eta ezberdintasunak murrizteko Wikipediak kultura eta kolektibo guztietako informazio adierazgarria biltzea beharrezkoa da, eta ezagutza hauhizkuntza guztietan eskuragarri egotea.